KOMENTÁR MICHALA TRŠKASkvelá správa z Trnavy, naši futbalisti nezabudli útočiť

Online prenos

Góly Slovákov

Fotogaléria

Reakcia Škrtela

Rozhovor s Kozákom

Skvelá správa z Trnavy

Hodnotenie hráčov

Reakcia Maka

Chceme hrať a nevzdávame to, odkázali futbalisti súperom v kvalifikácii.

Slovenská futbalová reprezentácia svojim fanúšikom robila posledné roky pomerne veľa radosti. Najmä druhý polčas zápasu so Škótskom dal zaspomínať na krásne momenty z predchádzajúcej kvalifikácie. A dal aj nádej, že sa ešte potešíme aj v tej aktuálnej. Naši sa v Trnave proti Škótsku rozbiehali pomalšie, ale najmä úvodný gól, ktorý padol po viac ako 400 minútach streleckého trápenia, ich nakopol. Mužstvo sa počas zápasu našlo a postupne si začalo veriť, hodnotil zápas v RTVS Marián Zeman. S výkonom z druhého polčasu by sme bez bodu určite neodišli ani zo Slovinska. Martin Škrtel po zápase povedal, že mužstvo dobre vie, v čom je najlepšie – v hre zo zabezpečenej obrany. Zdalo sa, že ho hnevala kritika príliš opatrného štýlu, ktorá sa na reprezentáciu spustila v poslednom čase. Najmä po prehre v Slovinsku. Zaiste má Škrtel pravdu, ale ak sme počas úvodných dvoch zápasov vystrelili na bránku súpera jedinú strelu, nemohli sme dúfať vo viac ako len v bezgólovú remízu. Proti Škótsku tých striel na bránku bolo osem. Samozrejme, aj Ján Kozák po zápase hovoril, že každý súper je iný a Nemci či Angličania nám toho veľa nedovolili. Angličania naozaj nie sú Škóti a dnes už je jedno dumať nad tým, či sme mohli hrať v Slovinsku odvážnejšie, lanské snehy. Pozerajme sa na ďalšie zápasy. Nikto netvrdí, že naši majú hrať ako Španielsko a perfektná obrana naozaj musí byť základom akéhokoľvek úspechu. Ale asi nijako veľmi objavné nie je tvrdenie, že bez útoku to proste nepôjde. Vďaka proti Škótsku za Roba Maka. Ján Kozák po sobotňajšej prehre prehádzal našu základnú zostavu, ale najmä zmenil rozostavenie a taktiku a jednoducho sa ukázalo, že nám to takto ide lepšie. Mal by to skúsiť zopakovať aj najbližšie. O mesiac hrajú Slováci opäť doma proti Litve, ktorej sa zatiaľ darí. Zápas proti Škótsku ukázal, že nie je lepšia cesta ako opäť útočiť. Samozrejme zo zabezpečenej obrany, tá už k modernému futbalu akosi patrí. Ale patria k nemu aj strely na bránku. Naši futbalisti proti Škótsku ukázali, že by s nimi súperi ešte v tejto kvalifikácii mali rátať. Angličania pri remíze v Slovinsku zase ukázali, že sa s nimi dá hrať a nie sú v našej skupine nijaký nezdolateľný Goliáš. Po troch kolách na nich strácame vlastne prijateľné štyri body a ak sa nám podarí uspieť proti Litve, pokojne môžeme v tabuľke vyskočiť len kúsok za postupové priečky už tento rok. Kto by to v sobotu bol povedal?


Priemerná mzda v Česku medziročne stúpla

Miera nezamestnanosti klesla na 3,5 percenta a v rámci krajín Únie bola najnižšia.

PRAHA. Priemerná hrubá mesačná nominálna mzda v českej ekonomike v prvom kvartáli tohto roka medziročne stúpla o 1 414 českých korún (CZK), čiže o 5,3 percenta na sumu 27 889 CZK. Po zohľadnení rastu spotrebiteľských cien sa priemerná mzda v krajine v období januára až marca v porovnaní s rovnakým obdobím minulého roka reálne zvýšila o 2,8 percenta. Objem miezd v ekonomike vzrástol o 7,2 percenta a počet zamestnancov sa zväčšil o 1,7 percenta. Informoval o tom český štatistický úrad. Miera zamestnanosti v českej ekonomike vo vekovej skupine od 15 do 64 rokov medziročne vzrástla o 1,8 percentuálneho bodu a dostala sa na rekordnú úroveň 72,8 percenta. Miera nezamestnanosti klesla na 3,5 percenta a v rámci členských krajín Európskej únie bola najnižšia. Celkový počet nezamestnaných v Česku v prvom štvrťroku klesol na 184 600 ľudí.


V Pakistane popravili štyroch ľudí odsúdených na smrť

Popravení boli členmi pakistanskej odnože Talibanu.

ISLAMABAD. Pakistanská armáda oznámila, že v stredu v skoro ráno boli popravení štyria militanti odsúdení na smrť vojenským súdom. Popravení boli členmi pakistanskej odnože fundamentalistického hnutia Taliban a pred súdom priznali svoju účasť na útokoch voči civilistom a príslušníkom pakistanskej armády. Pakistanské úrady v roku 2008 uvalili moratórium na vykonanie trestov smrti. Toto moratórium však bolo zrušené po tom, ako komando Talibanu v decembri 2014 zaútočilo na vojenskú školu v Pešávare. Do zásahu armádneho komanda v nej teroristi zavraždili 141 zadržiavaných ľudí. Väčšinu obetí tvorili deti a mladiství vo veku od desať do 20 rokov, vyše 250 ľudí utrpelo zranenia. Práve tento útok pakistanskú vládu primal k zrušeniu moratória a obnoveniu popráv odsúdených na smrť. Ľudskoprávna skupina Justice Project Pakistan odhaduje, že odvtedy bolo popravených 441 ľudí. Spomedzi nich najmenej 32 bolo na smrť odsúdených vojenskými súdmi. Obnovené vojenské súdy odsúdili za dva roky 161 extrémistov na smrť a najmenej 113 ich poslali do väzenia. Ľudskoprávni aktivisti kritizujú, že tieto súdy svoj cieľ - potlačenie teroristov - nedosiahli. Armáde, ktorá bola v Pakistane v minulosti desaťročia pri moci, sa namiesto toho podľa nich znova podarilo oslabiť civilnú vládu a obmedziť základné slobody.


Lekára, ktorý pomohol CIA vypátrať bin Ládina, premiestnili z väzenia

Afrídí sa nachádzal vo väznici na samotke takmer osem rokov .

PEŠAVÁR. Pakistanský lekár Šakíl Afrídí, ktorého odsúdili za napomáhanie Spojeným štátom pri vypátraní vodcu teroristickej organizácie al-Káida Usámu bin Ládina, premiestnili pakistanské úrady z väznice v meste Pešávar na neznáme miesto. Informáciu poskytol v sobotu lekárov pakistanský právnik Kamar Nadím a nemenovaný predstaviteľ väzenia. Afrídího právnik povedal, že nevie, kam jeho klienta previezli. Predstaviteľ väznice v sobotu uviedol, že Afrídího premiestnili v uplynulú noc z väzenia na "bezpečnejšie miesto". Afrídí sa nachádzal vo väznici na samotke takmer osem rokov po tom, čo pod zámienkou očkovania pomohol americkej Ústrednej spravodajskej službe (CIA) vystopovať bin Ládina v dome v pakistanskom meste Abbottabad. Tam ho v máji 2011 nakoniec pri akcii zabilo komando špeciálnych jednotiek amerického vojenského námorníctva Navy SEAL. Lekára po tejto udalosti zatkli a odsúdili na 33 rokov väzenia za vlastizradu a spoluprácu s islamskými radikálmi. Skutočným dôvodom potrestania však bolo podľa tlačovej agentúry AP to, že Afrídí pomohol americkej CIA chytiť vodcu nebezpečnej medzinárodnej teroristickej siete al-Káida.


Thiem po skvelom závere zdolal Bublika a postúpil na Roland Garros do tretieho kola

PARÍŽ. Srbský tenista Novak Djokovič nasadený ako prvý nestratil set ani vo svojom druhom vystúpení na antukovom grandslamovom turnaji sezóny Roland Garros v Paríži. Vo štvrtkovom stretnutí 2. kola zvíťazil nad Švajčiarom Henrim Laaksonenom 6:1, 6:4, 6:3. Miestny šampión z roku 2016 Djokovič si v 3. kole zmeria sily s úspešným kvalifikantom Salvatorem Carusom z Talianska Rakúsky tenista Dominic Thiem nasadený ako štvrtý postúpil do 3. kola dvojhry mužov na druhom grandslamovom turnaji sezóny Roland Garros v Paríži. Vo štvrtkovom stretnutí 2. kola zdolal Kazacha Alexandra Bublika 6:3, 6:7 (6), 6:3, 7:5. Vlaňajší miestny finalista Thiem prehrával vo štvrtom sete už 2:5, v ôsmom geme čelil pri svojom podaní dvom setbalom, no nakoniec dokázal získať päť hier za sebou a tešil sa z postupu. V súboji o účasť v osemfinále vyzve Thiema uruguajský antukár Pablo Cuevas. Martin Kližan (SR) - Lucas Pouille (Fr.-22) 7:6 (4), 2:6, 6:3, 3:1 - prerušené pre tmu, duel dohrajú v piatok Fabio Fognini (Tal.-9) - Federico Delbonis (Arg.) 6:4, 3:6, 6:3, 6:3 Juan Martín del Potro (Arg.-8) - Jošihito Nišioka (Jap.) 5:7, 6:4, 6:2, 6:7 (5), 6:2 Karen Chačanov (Rus.-10) - Grégoire Barrére (Fr.) 6:3, 7:6 (6), 0:6, 7:5 Borna Čorič (Chor.-13) - Lloyd Harris (JAR) 6:2, 6:3, 7:6 (2) Gael Monfils (Fr.-14) - Adrian Mannarino (Fr.) 6:3, 6:4, 6:4 Roberto Bautista-Agut (Šp.-18) - Taylor Fritz (USA) 6:2, 6:3, 6:2 Antoine Hoang (Fr.) - Fernando Verdasco (Šp.-23) 6:4, 3:6, 7:6 (5), 7:5 Dušan Lajovič (Srb.-30) - Elliot Benchetrit (Fr.) 6:3, 6:3, 6:4 Jan-Lennard Struff (Nem.) - Radu Albot (Mol.) 7:6 (2), 7:6 (3), 6:7 (4), 6:2 Jordan Thompson (Aus.) - Ivo Karlovič (Chor.) 6:3, 6:4, 6:7 (2), 6:3 Novak Djokovič (Srb.-1) - Henri Laaksonen (Švaj.) 6:1, 6:4, 6:3 Alexander Zverev (Nem.-5) - Mikael Ymer (Švéd.) 6:1, 6:3, 7:6 (3) Leonardo Mayer (Arg.) - Diego Schwartzman (Arg.-17) 4:6, 6:3, 6:4, 7:5 Salvatore Caruso (Tal.) - Gilles Simon (Fr.-26) 6:1, 6:2, 6:4 Dominic Thiem (Rak.-4) - Alexander Bublik (Kaz.) 6:3, 6:7 (6), 6:3, 7:5 Pablo Cuevas (Urug.) - Kyle Edmund (V. Brit.-28) 7:6 (3), 6:3, 2:1 - skreč, Edmund odstúpil Martin Kližan (SR) - Lucas Pouille (Fr.-22)


WADA vydala aktualizovaný zoznam zakázaných látok

MONTREAL. Na zoznam zakázaných látok podľa Svetovej antidopingovej agentúry (WADA) pribudnú od 1. januára 2017 aj lieky na báze lisdexamfetamínu či ópiové analgetikum nikomorfín. WADA zverejnila aktualizovanú listinu v trojmesačnom predstihu, aby sa športovci pripravili na povinnosť terapeutickej výnimky v prípade užívania takýchto prostriedkov. Predchádzajúca zmena s účinnosťou od prvého dňa aktuálneho kalendárneho roka viedla k zvýšenému počtu nepriaznivých výsledkov analýz na novú zakázanú látku meldónium. Na údajnú neinformovanosť doplatila napríklad ruská tenistka Maria Šarapovová, ktorá si musí odpykať dvojročný dištanc. Lisdexamfetamín sa používa na liečbu poruchy pozornosti s hyperaktivitou a porúch v stravovaní. Látka s podobným určením metylfenidát je na zozname už dávnejšie. Do kategórie pozorovaných substancií sa dostal kodeín.


Militanti zabili utečencov v Nigérii, údajne uniesli ženy

Desiatky militantov v noci premohli vojakov strážiacich utečenecký tábor, pričom boj trval asi dve hodiny.

MAIDUGURI. Útok militantov v utečeneckom tábore v Nigérii si vyžiadal osem mŕtvych. Potvrdili to úrady na severovýchode krajiny. Spravodajská televízia CNN informovala až o pätnástich obetiach. Svedkovia stredajšieho útoku v Maiduguri však uviedli, že na mieste zomrelo 13 osôb. Objasnili, že desiatky militantov v noci premohli strážiacich vojakov, pričom boj trval asi dve hodiny. Extrémisti zo skupiny Boko Haram často útočia v oblasti a unášajú ženy a dievčatá. Správcovia tábora sa obávajú, že ozbrojenci uniesli niekoľko žien, ktoré sa im po útoku nepodarilo nájsť.


Návrh Gazpromu o dovoze plynu má pripomienkovať aj Slovensko

Eurokomisia má obavy, pretože Gazprom izoloval slovenský trh so zemným plynom.

BRUSEL. Európska komisia vyzvala členské štáty strednej a východnej Európy vrátane Slovenska, aby vyjadrili pripomienky k podmienkam, ktoré si pri dovoze plynu stanovila ruská spoločnosť Gazprom. Brusel vyjadril obavu, že podmienky Gazpromu zasahujú do hospodárskej súťaže a môžu ohroziť cezhraničné toky zemného plynu za konkurenčné ceny. Eurokomisia má obavy, pretože Gazprom izoloval slovenský trh so zemným plynom a zakázal v zmluvách o dodávkach vývoz plynu slovenskými odberateľmi. Gazprom v tejto súvislosti navrhol záväzky, ktoré by mohli aktuálny stav zmeniť. Brusel môže prijať rozhodnutie, ktoré by záväzkom dalo právnu silu. "Veríme, že záväzky Gazpromu umožnia voľný pohyb zemného plynu v strednej a východnej Európe za prijateľné ceny. Tieto záväzky sú reakciou na naše obavy z ohrozenia konkurencieschopnosti a ponúkajú riešenie, ktoré je v súlade s únijnou legislatívou, a integrujú trhy so zemným plynom v tomto regióne. Je to dôležité pre milióny Európanov, ktorí sa na plyn spoliehajú pri vykurovaní svojich domov a chode firiem. Teraz chceme počuť názory zákazníkov, ktoré zoberieme do úvahy pred prijatím rozhodnutia," vyhlásila eurokomisárka pre hospodársku súťaž Margrethe Vestagerová. Gazprom navrhol umožnenie voľného toku zemného plynu cez slovenské hranice, čím by odstránil akékoľvek doložky o segmentácii trhu v zmluvách o dodávkach zemného plynu s odberateľmi v strednej a východnej Európe. Umožnil by tým voľný tok zemného plynu v strednej a východnej Európe. Gazprom tiež navrhol vytváranie príležitostí pre slovenských odberateľov na opätovný predaj zemného plynu do pobaltských štátov alebo Bulharska. To by umožnilo slovenským odberateľom požiadať Gazprom, aby zemný plyn, ktorý mal byť pôvodne dodaný na Slovensko, namiesto toho dodal do pobaltských štátov alebo Bulharska. Záväzok poskytuje veľkoobchodníkom možnosť nájsť nových odberateľov pred vznikom infraštruktúry prepájajúcej v súčasnosti izolované trhy so zemným plynom. Eurokomisia skonštatovala, že Gazprom je stále dominantným hráčom na slovenskom veľkoobchodnom trhu so zemným plynom a naďalej existujú prekážky brániace voľnému toku zemného plynu cez slovenské hranice na základe zmluvných podmienok. Gazprom môže podľa Komisie zneužívať svoje dominantné postavenie na trhu na získavanie výhod pri udeľovaní prístupu a kontroly nad plynovodnou infraštruktúrou.


Danko trvá na dostatočnom počte členov pre strany, ktoré chcú ísť do parlamentu

Andrej Danko tvrdí, že je dôležité, aby ľudia, ktorí sa chcú politicky angažovať, mohli vstupovať do strán.

BRATISLAVA. Predseda NR a SNS Andrej Danko neustúpi zo snáh, aby strana, ktorá chce kandidovať v parlamentných voľbách, mala dostatočný počet členov s celoslovenským pôsobením, aby mala transparentné nakladanie s majetkom a aby bola zrovnoprávnená súťaž politických strán. Ako povedal Danko v utorok v rozhovore pre agentúru SITA, je dôležité, aby ľudia, ktorí sa chcú politicky angažovať, mohli vstupovať do politických strán. „Dnes máme strany, ktoré neprijímajú členov. Treba presviedčať každého, aj mladých, ktorí demonštrujú, že voľby sú v demokratických štátoch nástrojom na zmenu vlády. Nie sme banánová republika. Demonštrácie a revolúcie, výkriky, obviňovania a kriminalizácie patria do iného storočia a inej vývinovej etapy našej spoločnosti,“ vyhlásil Danko Súčasne doplnil, že v roku 2020 budú voľby a každý sa má právo uchádzať o mandát, ale každý musíme byť rovnoprávny. „Ja i iní kolegovia sa musíme zodpovedať členom v politických stranách,“ povedal. Nemôže to podľa Danka fungovať tak, že v niektorých politických stranách je možné posielať peniaze blízkym osobám bez toho, aby to mohli občania skontrolovať. „Dnes nemôžete podľa účtovnej závierky vidieť koľko a koho platí. Treba to stransparentňovať. Na základe toho vidíte prepojenia a či človek, ktorý dostal milióny eur od štátu, neposiela ich blízkym osobám," vyhlásil šéf parlamentu. Zároveň doplnil: "Považujem za nehorázne, že nevieme, kam idú v politických stranách peniaze. Považujem za nehorázne, ak je niekto zabetónovaný bez toho, aby sa musel každé štyri roky postaviť pred snem a zodpovedať sa za politiku strany. Žiaľ, opozičné strany sa do tejto podoby dostali. Štandardná politická strana s mechanizmami a lídrom v spektre na pravo chýba.“ Podľa Danka je nutné tiež hovoriť o tom, že ak niekto požiada o vstup do strany, malo by mu byť jasne povedané, prečo je odmietnutý. „Strany nie sú spoločnosti, ktoré sa môžu účelovo rozhodovať. Štát im platí za politické procesy a činnosť, takže občan má právo vstúpiť do strany. Strana môže odmietnuť prijatie, ale nemôže to byť pravidlo. Nemôže si strana ako SaS vymýšľať pravidlá a mať priateľov strany a betónovať kádre. Nemôžu si strany vytvárať uzavreté spoločenstvá,“ zdôraznil Danko s tým, že v SNS funguje revízna i kontrolná komisia i obmedzenie nakladania s majetkom. „Keď zlyhám, v strane mi vie každý demokraticky povedať svoj názor. Som často braný na zodpovednosť za konanie ľudí, o ktorých ani neviem. Nemôžem poznať 7 500 ľudí v strane alebo ich manželky,“ konštatoval. Novinárom Danko odkázal, že keď chcú kritizovať a meniť spoločnosť, nech vstúpia do strany a súťažia o mandát. „Politika nesmie byť o marketingu a dehonestovaní. Stala sa prostriedkom kriminalizácie. Politika nie je divadlo, teátro, vyšetrovanie. V politike má byť odborná diskusia o riešeniach,“ vyhlásil.Danko už pred rokom avizoval, že SNS príde do NR s návrhom na zmenu zákona o politických stranách, ktorý by mal napríklad stanoviť minimálny počet členov strany.


Legenda slovenskej cyklistiky: Sagan je národný poklad

BRATISLAVA. Keď sa Kamil Haťapka díval na záver majstrovských pretekov cestných cyklistov v Dauhe a videl ďalšie skvelé víťazstvo Petra Sagana, v prvom momente, ani nevedel, čo má na to povedať. Nestor slovenskej či československej cyklistiky má už 84 rokov a ešte pred pár rokmi netušil, že sa dožije zlatého double slovenského cyklistu na MS. Haťapka vychoval medailistov z majstrovstiev sveta v bývalej časovke družstiev na 100 km, rovnako v stíhacích pretekoch na dráhe, a tiež sa podieľal na triumfe Vlastimila Moravca na Pretekoch mieru v roku 1972. Majstra sveta na ceste však vo svojom tíme nikdy nemal. "Nenachádzam slov, ktorými by som vyjadril pocity, ktoré som mal po Peťovom víťazstve na tomto šampionáte. Je neuveriteľné, že to Sagan dokázal. Nedávno sme mali stretnutie old boys slovenskej cyklistiky, na ktorom sme sa zhodli, že ak bude na svetovom šampionáte do 6. miesta, bude to výborné. Na MS bojoval so všetkými hviezdami svetovej cyklistiky, bolo tam šesť špičkových šprintérov, ktorí boli doteraz na rovine lepší ako on. A on to zvládol," povedal v reakcii pre SITA Kamil Haťapka. Podľa niekdajšieho dlhoročného trénera československej reprezentácie v cyklistike a zakladateľa pretekov Okolo Slovenska je Sagan výnimočný športovec s výnimočnými úspechmi. "Buďme radi, že Slovensko má Sagana. Je to náš národný poklad, naše národné zlato. Sagan je v takej forme, že podľa mňa môže byť majstrom sveta ešte aj v budúcich rokoch," dodal Haťapka.


Egyptskí policajti zachránili dieťa pri páde z tretieho poschodia

Dieťa vyviazlo z nehody bez zranenia. Jeden z policajtov však potreboval nemocničné ošetrenie.

KÁHIRA. Trom egyptským policajtom v meste Asjút na juhu krajiny sa podarilo zachytiť päťročného chlapca, keď padal z balóna bytu na treťom poschodí, a zachránili mu tak život. Vo štvrtok o tom informovala tlačová agentúra AP. Egyptské ministerstvo vnútra zverejnilo video nehody z tohto týždňa, zachytávajúce troch policajtov v službe, ako stoja na chodníku a strážia banku. Zrazu pozerajú hore a očividne sledujú dieťa visiace z balkóna, potom bežia bližšie a zachytia ho, keď padá. Ministerstvo vo vyhlásení uviedlo, že dieťa vyviazlo z nehody bez zranenia, ale jeden z policajtov sa zranil a odviezli ho do neďalekej nemocnice na ošetrenie. Video zverejnili aj egyptské médiá, ktoré ocenili rýchlu reakciu policajtov a označili ich za "hrdinov".


Hanlona pozná z reprezentácie. Slovák posilnil maďarského účastníka Tipsport ligy

MIŠKOVEC. Slovenský hokejový reprezentant Tomáš Slovák bude v nadchádzajúcej sezóne pôsobiť v drese maďarského účastníka Tipsport ligy DVTK Jegesmedvék Miškovec. S novým zamestnávateľom sa dohodol na zmluve na jeden rok. Tridsaťpäťročný obranca v minulom ročníku pôsobil v českom Chomutove, predtým v Žiline či Plzni, skúsenosti má aj zo Švédska, Nemecka a ruskej KHL. S profesionálnym hokejom začínal v Košiciach. V Miškovci sa opäť stretne s trénerom Glenom Hanlonom, ktorého pozná so slovenskej reprezentácie. "Som veľmi rád, že som sa dohodol s DVTK. O tento tím som mal záujem odkedy som sa dozvedel, že bude hrať v slovenskej lige. S predstaviteľmi klubu som sa stretol niekoľkokrát a diskutovali sme o možnosti môjho príchodu," uviedol Slovák na oficiálnom webe klubu. "S koučom Hanlonom som pracoval v reprezentácii, poznáme sa a vieme čo môžme od seba očakávať. Mesto sa mi páči, nemám to ďaleko od domova a dokonca mám aj maďarské korene. Fanúšikovia sa môžu spoľahnúť, že nevypustím žiaden súboj," dodal.


Slovenský štvorkajak získal striebro na podujatí Svetového pohára v Duisburgu

DUISBURG, Slovenský štvorkajak v zložení Samuel Baláž, Erik Vlček, Csaba Zalka, Gábor Jakubík získal na druhom podujatí Svetového pohára v Duisburgu striebro na olympijskej päťstovke. V A-finále K2 finišoval na druhom mieste za domácou nemeckou posádkou v zostave Max Rendschmidt, Ronald Rauhe, Tom Liebscher, Max Lemke. Tretia skončila loď Ruska. Slovenská káštvorka figurovala po úvodnej 250-ke na piatom mieste. V druhej časti trate dokázala zrýchliť a predstihla Rusov, Francúzov i Španielov. Aj v predpoludňajšom semifinále dosiahli Baláž, Vlček, Zalka a Jakubík vo Wedau Parku druhý najrýchlejší čas za domácimi Nemcami. "Striebro z Duisburgu si veľmi ceníme. V takomto zložení sme štartoval na vrcholnom podujatí prvýkrát a vôbec sme nečkali, že by sme mohli dosiahnuť takýto super výsledok. Každou jazdou sme sa zlepšovali. Vo finále sme držali kontakt s najlepšími. Po polovici trate sme iba mierne zaostávali za Španielmi, ktorí patrili medzi najväčších favoritov. Veril som, že vo finiši ešte dokážeme vystupňovať tempo čo sa nám aj podarilo. Je to pre nás veľké povzbudenie pred Európskymi hrami v Minsku," povedal pre TASR "háčik" slovenského štvorkajaka Samuel Baláž.


V africkom štáte zakázali energetický nápoj, objavili v ňom viagru

Jeden z konzumentov sa sťažoval na takmer šesťhodinovú erekciu.

LUSAKA. Zambijské úrady zakázali energetický nápoj "pančovaný" viagrou. Jeden z konzumentov sa vlani podľa agentúry Reuters sťažoval na to, že mal po požití nápoja takmer šesťhodinovú erekciu. Výrobca, firma Revin Zambia, nápoj vyvážala aj do ďalších afrických krajín. Africká krajina nápoj zakázala po tom, ako sa ukázalo, že nápoj obsahuje látku proti mužskej impotencii, oznámili úrady v meste Ndola, kde sa nápoj pod názvom Power Natural High Energy Drink SX vyrába. Zákaz nasleduje po decembrovej sťažnosti zambijského ústavu pre kontrolu liečiv. Ten ku koncu minulého roka reagoval na sťažnosť spotrebiteľa, ktorý sa sťažoval na trvalé potenie a takmer šesťhodinovú erekciu. Výrobca uviedol, že nápoj vyvážal aj do krajín ako Uganda, Malawi a Zimbabwe. Malawi ho zakázalo už v januári. Úrady nariadili stiahnutie nápoja z predaja po tom, čo testy preukázali, že obsahuje Sildenafil Citrate, známy pod obchodným názvom Viagra. Ten by mal byť len na recept. Zambia tiež pozastavila výrobu nápoja, kým sa neprijmú nápravné opatrenia. Reuters poznamenáva, že Natural Power Energy Drink SX je veľmi obľúbený medzi zambijskými mužmi. Predával sa v pollitrových plastových konzervách, najčastejšie v supermarketoch a baroch.


De Minaur vo dvoch setoch zdolal Mannarina, teší sa zo svojho tretieho titulu

ČU-CHAJ. Austrálsky tenista Alex de Minaur sa stal víťazom turnaja ATP v čínskom Ču-chaj. V nedeľňajšom finále dvojhry v pozícii turnajovej sedmičky zdolal Francúza Adriana Mannarina v dvoch setoch 7:6 (4), 6:4 a získal svoj tretí titul na hlavnom profesionálnom okruhu. Alex de Minaur (7-Aust.) - Adrian Mannarino (Fr.) 7:6 (4), 6:4


Orbán podľa Jobbiku vyriekol maďarskej demokracii trest smrti

V Budapešti sa konal protestný fakľový pochod.

BUDAPEŠŤ. Predseda maďarskej vlády Viktor Orbán vyriekol maďarskej demokracii ortieľ smrti. Povedal to v piatok večer v Budapešti na protestnom fakľovom pochode ultrapravicovej opozičnej strany Jobbik jej predseda Gábor Vona. Zhromaždenia pred sídlom vládnej strany Fidesz na Lendvayho ulici, ktoré bolo namierené proti "diktatúre pripravovanej Orbánom", sa zúčastnilo takmer 2000 priaznivcov Jobbiku, ale aj politici a sympatizanti ľavicových opozičných strán. Podľa Vonu premiér Orbán síce stále hovorí o akomsi oslobodzovacom boji, pritom ale systematicky pracuje na tom, aby ľudí obmedzoval. "Teraz dospel už aj k tomu, že sa snaží zlikvidovať opozičné politické strany. Vôbec nejde o nejakú kontrolu príslušného úradu. Jeho verdikt nie je iba úradnou pokutou, je to v skutočnosti rozsudok smrti maďarskej demokracie," zdôraznil. Dav prejav prerušoval skandovaním "Orbán zmizni!". Polícia popoludní uzatvorila viaceré ulice na trase plánovaného pochodu, ktorý mal z väčšej časti viesť po Andrássyho triede. V okolí bolo nasadené policajné sily s množstvom vozidiel. Poriadkové zložky sa evidentne pripravili na podstatne väčšie množstvo protestujúcich. Pochod sa napokon neuskutočnil. Po prejavoch rečníkov organizátori zhromaždenie ukončili. Účastníci demonštrácie, ktorí niesli fakle, národné vlajky, ale aj vlajky Európskej únie, sa pred 19.00 h v pokoji rozišli. Štátny kontrolný úrad (ÁSZ) 6. decembra oznámil, že Jobbik musí zaplatiť pokutu za prijatie ilegálnej podpory. Výška pokuty za prijatie podpory v rozpore so zákonom o politických stranách by mohla dosiahnuť až 660 miliónov forintov (2,1 milióna eur). ÁSZ pokutu zdôvodnil tým, že Jobbik v prvej polovici tohto roka údajne prijal zakázanú podporu v hodnote vyše 331 miliónov forintov (1,05 milióna eur) vo forme finančne mimoriadne výhodných reklamných plôch. Predseda Jobbiku Gábor Vona krok ÁSZ, ktorý prišiel štyri mesiace pred parlamentnými voľbami, označil za bezprecedentný útok voči svojej strane. Orbán je podľa neho skorumpovaný tyran, ktorý sa všetkými prostriedkami snaží zničiť najsilnejšiu opozičnú stranu, aby mohol vybudovať diktatúru. Strana Jobbik býva často označovaná za krajne pravicovú. Vona chce tento subjekt posunúť viac do politického stredu a zbaviť ho všetkých extrémov. V rozhovore pre agentúru AP povedal, že strana už nemá nič spoločné s antisemitizmom a pod jeho vedením pre Jobbik neexistuje cesta späť do svojej krajne pravicovej minulosti. Vona by z Jobbiku naopak chcel vytvoriť široko rozkročenú "ľudovú stranu". Vo vláde, kde dúfa, že sa jeho strana po budúcoročných voľbách ocitne, sa chce Vona sústrediť hlavne na boj proti korupcii "a znovunastolenie demokratických kontrolných mechanizmov", ktoré podľa neho vláda premiéra Orbána ohrozuje. Agentúra AP sa domnieva, že Vona to myslí s odklonom od krajnej pravice naozaj vážne. Dokumentuje to okrem iného tým, že predseda Jobbiku pred pár dňami poprial maďarským židom k sviatku Chanuka, židovskej obdobe Vianoc, ktorý sa tento rok slávi od 12. do 20. decembra. Jobbik je najsilnejšou stranou maďarskej opozície a v predvolebných prieskumoch je druhý za Orbánovým Fideszom, výrazne za ním však zaostáva.


V New Orleans sa zrútila časť rozostavaného hotela, dvaja ľudia zahynuli

Záchranári pátrajú po ešte jednej nezvestnej osobe.

NEW ORLEANS. Zrútenie rozostavaného Hard Rock Hotela na okraji historickej štvrte French Quarter v New Orleans si v sobotu vyžiadalo najmenej dvoch mŕtvych. Ďalších 20 ľudí utrpelo zranenia. Záchranári však ďalej prehľadávajú nestabilnú budovu a pátrajú po jednej nezvestnej osobe. Lokálny virtuálny kanál WWL-TV zverejnil dramatické video, ktoré natočil svedok, ukazujúce, ako sa horné poschodia rúcajú na tie pod nimi a následne časť budovy padá na zem. V čase kolapsu bolo podľa stavebnej firmy na mieste viac ako 100 robotníkov. Podľa miestnych úradov odviezli na ošetrenie do nemocnice 18 ľudí. Ich zranenia by nemali byť život ohrozujúce. Z bezpečnostných dôvodov evakuovali okolité budovy.


Ponad rieku Ipeľ na slovensko-maďarskej hranici sa má postaviť cestný most

Most by mal slúžiť pre osobnú a nákladnú dopravu do 3,5 tony.

BRATISLAVA. Medzi obcami Vrbovka (okres Veľký Krtíš) a Örhalom na slovensko-maďarskej hranici by mal vzniknúť cestny most ponad rieku Ipeľ. O návrhu na uzavretie dohody medzi vládou Slovenska a Maďarska o výstavbe tohto cestného mosta bude v stredu 22. augusta rokovať kabinet Petra Pellegriniho (Smer-SD). Materiál predkladá na rokovanie vlády minister dopravy Árpád Érsek (Most-Híd). Podľa rezortu dopravy výstavba mosta nad riekou Ipeľ medzi obcami Vrbovka a Őrhalom podporí cezhraničnú spoluprácu, prispeje k rozvoju turizmu, voľnému pohybu ľudí či už za prácou alebo voľnočasovýmí aktivitami a prispeje k celkovému hospodárskemu a spoločenskému rozvoju prihraničných regiónov. Financovanie výstavby mosta je plánované z programu cezhraničnej spolupráce Interreg V-A Slovenská republika - Maďarsko 2014-2020, z príspevku štátu prostredníctvom Ministerstva pôdohospodárstva a rozvoja vidieka SR a zo zdrojov Banskobystrického samosprávneho kraja. Cestný most by mal slúžiť pre osobnú a nákladnú dopravu do 3,5 tony.


V Bagdade sa znova protestovalo, hlásili osem obetí

Proti demonštrantom pálili ostré náboje do vzduchu a použili slzotvorný plyn a vodné delá.

BAGDAD. Iracká polícia strieľala v piatok do vzduchu ostrými nábojmi, gumovými projektilmi a použila aj slzotvorný plyn s cieľom rozohnať tisíce protivládnych demonštrantov v krajine. V centre Bagdadu prišlo o život osem demonštrantov a desiatky ďalších utrpeli zranenia, informovali bezpečnostní predstavitelia. Zomierali však aj demonštranti na protestoch v ďalších provinciách a celkový počet obetí sa vyšplhal už na najmenej 23. Mŕtvych hlásia z provincií Basra, Majsán, Mutanná i mesta Násiríja na juhu Iraku. V meste Násiríja sa zhromaždili tisíce ľudí a podpálili provinčné sídlo irackej vlády. Protesty nadväzujú na týždeň trvajú prvú vlnu demonštrácií zo začiatku októbra. Aktivisti vyzvali Iračanov, aby sa vrátili do ulíc v piatok, keď si krajina pripomína rok od nástupu premiéra Ádila Abdala Mahdího do úradu. Podľa dostupných informácií bezpečnostné zložky proti demonštrantom v Bagdade nepoužili ostrú muníciu. Tisícky Iračanov protestovali aj začiatkom októbra proti nedostatku pracovných miest, slabým verejným službám a žiadali ukončenia korupcie v krajine. Protesty, ktoré iniciovali mladí Iračania, si počas týždňa násilia vyžiadali 149 obetí a 3 000 zranených, keďže sa ich polícia pokúšala potlačiť aj za pomoci ostrej munície. Následné vyšetrovanie potvrdilo nasadenie nadmernej sily proti protestujúcim a odporučilo prepustenie miestnych bezpečnostných šéfov. O život prišlo aj osem príslušníkov bezpečnostných zložiek. Vzrastajú pritom obavy, že sotva dva roky po vyhlásení víťazstva nad teroristickou organizáciou Islamský štát, môžu protesty uvrhnúť Irak do ďalšej nestability. Iracké bezpečnostné sily aj predstavitelia vlády v očakávaní piatkových protestov prisľúbili vyhnúť sa ďalšiemu násiliu.


Boli sme oveľa lepší. Súper nemal šancu, aby vyhral, hodnotí šláger Mourinho

Manchester United prišiel o víťazstvo v samom závere. Arsenal zachránil striedajúci Olivier Giroud.

LONDÝN. Remízu 1:1 priniesol šláger sobotňajšieho programu dvanásteho kola anglickej futbalovej Premier League medzi Manchestrom United a Arsenalom. Domáci na zaplnenom Old Trafforde viedli od 68. minúty, keď diváci boli svedkami vydarenej španielskej spolupráce. Spätnú prihrávku Andera Herreru do šestnástky strelou bez prípravy zužitkoval na úvodný gól zápasu Juan Mata. Keď sa už zdalo, že portugalský kouč United José Mourinho sa poteší z troch bodov na úkor svojho francúzskeho soka Arséna Wengera, hostia vyrovnali. V 89. minúte sa po centri Alexa Oxlada-Chamberlaina presadil vo výskoku hlavou Francúz Olivier Giroud. Obaja títo hráči sa dostali na hraciu plochu až v záverečných dvadsiatich minútach stretnutia. Tréner Arsenalu Arsene Wenger sa nedočkal víťazstva nad kolegom Jose Mourinhom ani v dvanástom vzájomnom ligovom súboji (celkovo štrnástom). "Výsledok je to nakoniec pozitívny, lebo sme dve minúty pred koncom ešte prehrávali. Ak v závere vyrovnáte, cítite sa, samozrejme, spokojný," zhodnotil pre televíziu Sky Sports po stretnutí francúzsky tréner hostí. "Striedajúci hráči priniesli veľký rozdiel. Chýbalo nám väčšie nasadenie. Neviem prečo, ale v závere sme dokázali hrať úplne inak," dodal. "Samozrejme, že sme stratili dva body. Boli sme oveľa lepší. Nemali šancu, aby vyhrali," kontroval kouč domácich Jose Mourinho. "Neboli tým Arsenalom, ktorý zvyčajne hrá futbal. My sme boli skvelí v obrane z toho pohľadu, ako sme kontrolovali ich protiútoky. Tím hral dobre, momentálne máme ale najviac smoly v lige. Taká je realita," doplnil Mourinho. Londýnčania naposledy dobyli Old Trafford v Premier League v septembri 2006. Hostia však ťahajú sériu sedemnástich zápasov bez prehry vo všetkých súťažiach. Domácim chýbal suspendovaný útočník Zlatan Ibrahimovič. Arsenal sa vďaka zisku jedného bodu posunul priebežne na tretie miesto pred Manchester City, hráči United zatiaľ zostali na šiestej priečke. Líder tabuľky FC Liverpool remizoval na ihrisku Southamptonu 0:0. Vďaka zaváhaniu Liverpoolu sa naňho bodovo dotiahol Manchester City. Na ihrisku Crystal Palace vyhral 2:1. O oba jeho góly sa postaral Yaya Touré. Z posledného miesta tabuľky sa odpútal Sunderland, ktorý vyhral nad Hull City 3:0 a zaknihoval svoje druhé víťazstvo za sebou. V nepresvedčivých výkonoch v Premier League pokračuje obhajca titulu Leicester City, ktorý prehral na pôde Watfordu 1:2. Všetky góly padli už v úvodných pätnástich minútach zápasu. Manchester United - Arsenal Londýn 1:1 (0:0) Góly: 68. Mata - 89. Giroud Crystal Palace - Manchester City 1:2 (0:1) Góly: 66. Wickham - 39. a 83. Y. Touré Southampton - FC Liverpool 0:0 Everton - Swansea 1:1 (0:1) Góly: 89. S. Coleman - 41. G. Sigurdsson (z pok. kopu) Tottenham Hotspur - West Ham United 3:2 (0:1) Góly: 89., 90.+1 Kane (druhý z 11 m), 51. Winks - 24. Antonio, 68. Lanzini (z 11 m), ČK: 90.+6 Reid (WHU) Stoke City - Bournemouth 0:1 (0:1) Gól: 26. Aké /Dionatan Teixeira (Stoke City) nefiguruje v zápise o stretnutí/ Sunderland - Hull City 3:0 (1:0) Góly: 63. a 84. Anichebe, 34. J. Defoe, ČK: 89. Djilobodji (Sunderland) po druhej ŽK /Dušan Kuciak (Hull City) nefiguruje v zápise o stretnutí/ Watford - Leicester City 2:1 (2:1) Góly: 1. Capoue, 12. R. Pereyra - 15. Mahrez (z pok. kopu)


Modernizovanú Škodu Octavia si skontrolujete aj na diaľku

Model ponúka v rámci služby Škoda Connect nové možnosti konektivity.

MLADÁ BOLESLAV, BRATISLAVA. Modernizovaná Škoda Octavia na prvý pohľad zaujme najmä netradične riešenými dvojdielnymi svetlami. Zmien je však samozrejme viacej. Okrem vizáže sa týkajú napríklad nových možností konektivity a rozšírenia ponuky asistenčných systémov. Octavia po vzore Kodiaqu v rámci systému Škoda Connect ponúkne služby Infotainment Online a Care Connect. Služby Infotainment Online, dostupné pre navigačné systémy Amundsen a Columbus, slúžia na získavanie informácií a navigáciu. Ich súčasťou sú online dopravné informácie o premávke na zvolenej trase. V prípade, že sú na ceste hlásené dopravné komplikácie, systém v predstihu navrhne ideálne obchádzkové trasy. Okrem toho sprostredkúva ceny pohonných hmôt, informácie o vyťaženosti parkovísk, online spravodajstvo či informácie o počasí. Ďalšou zaujímavou funkciou je možnosť cez Škoda Connect Portal prenášať trasy či body záujmu (Points of interest, POI) z počítača do navigačného systému. Vzdialený prístup do automobilu a asistenčné služby bez ohľadu na typ infotainmentu zabezpečuje systém Care Connect. Jeho súčasťou je napríklad núdzové volanie, ktoré sa aktivuje automaticky po nehode, pri ktorej došlo k aktivácii zadržiavacich systémov, napríklad airbagu. Prostredníctvom tejto služby je však možné privolať pomoc aj v prípade poruchy či naplánovať si servisnú prehliadku. V tomto prípade kontaktuje pred termínom servisnej prehliadky predajca zákazníka a nie naopak. Majiteľ vozidla bude tiež môcť cez aplikáciu v smartfóne ťažiť z výhod vzdialeného prístupu. Znamená to možnosť na diaľku si overiť, kde sa automobil práve nachádza, či je zamknutý alebo odomknutý, či sa nepohybuje mimo vyznačenú trasu alebo nejde nepovolenou rýchlosťou. Pokiaľ ide o paletu bezpečnostných asistentov, tú rozšírila prediktívna ochrana chodcov s funkciou núdzového brzdenia fungujúca v rozsahu od 10 do 60 km/h. V ponuke nechýba ani monitorovanie slepého uhla, asistent pre jazdu s prívesom či Rear Traffic Alert, ktorý upozorní na blížiace sa vozidlá pri cúvaní z parkovacieho miesta.


Severné Macedónsko prekazilo hroziaci teroristický útok

Polícia sa sústredila na podozrivých stúpencov extrémistickej organizácie Islamský štát

SKOPJE. Polícia v Severnom Macedónsku podnikla sériu razií v rámci operácie zameranej proti podozrivým radikálnym islamským teroristom. V piatok o tom informovalo ministerstvo vnútra v Skopje. Razie podnikla polícia na niekoľkých miestach v krajine a sústreďovala sa na podozrivých stúpencov extrémistickej organizácie Islamský štát (IS). Polícia skonfiškovala "predmety a zariadenia súvisiace s možným útokom". Ministerstvo Severného Macedónska (bývalého Macedónska) neoznámilo žiadne zatknuté osoby, napísala tlačová agentúra AP. Oznámenie o raziách nasledovalo po varovaní zo strany veľvyslanectva USA v Skopje, že v Severnom Macedónsku je "zvýšené riziko teroristických útokov, inšpirovaných extrémistickou ideológiou". Veľvyslanectvo takisto varovalo občanov Spojených štátov v Severnom Macedónsku, aby boli mimoriadne ostražití. V oznámení ministerstva sa uvádzalo, že razie súviseli s "možnými plánmi a zámermi členov radikálnych štruktúr, podporujúcich Islamský štát, spáchať teroristický čin na území našej krajiny". Predstavitelia Severného Macedónska vyhlásili, že v radoch IS v Sýrii bojuje približne 130 občanov krajiny. Niektorí z nich sa však už vrátili do Severného Macedónska.


Exekučná imunita na majetok výrobcov tepla je protiústavná, rozhodol súd

V rozpore s Ústavou Slovenskej republiky sú viaceré ustanovenia.

KOŠICE. Časť zákona o tepelnej energetike, ktorá v roku 2015 zaviedla absolútnu exekučnú imunitu pre štátne teplárne, je v rozpore s Ústavou Slovenskej republiky. Práve ustanovenia o tzv. exekučnej imunite výrobcov tepla, ktoré sa však nevzťahujú na neštátnych výrobcov, nie sú v súlade s Ústavou SR. Rozhodlo o tom plénum Ústavného súdu na stredajšom neverejnom zasadaní. Informuje o tom tlačová správa, ktorá je zverejnená aj na stránke Ústavného súdu SR. Exekučná amnestia bola v minulosti prijatá za účelom, aby sa Bratislavská teplárenská vyhla zaplateniu niekoľko desiatok miliónov eur investičnej skupine Penta. Práve Penta napadala zákon o tepelnej energetike na ústavnom sude. Medzičasom Bratislavská teplárenská zaplatila Pente približne 10 miliónov eur. Na zvyšok prebieha exekúcia. Exekúciu zastavila práve imunita prijatá v roku 2015. Po jej aktuálnom zrušení bude pravdepodobne exekúcia zo strany Penty pokračovať. V rozpore s Ústavou SR sú ustanovenia zákona o tepelnej energetike, ktoré stanovujú, že exekúcii nepodlieha majetok držiteľa povolenia na výrobu a rozvod tepla, ktorý je právnickou osobou so stopercentnou majetkovou účasťou štátu alebo Fondu národného majetku Slovenskej republiky. V rozpore s ústavou je aj ustanovenie, podľa ktorého súdy zastavia všetky neukončené exekučné konania začaté pred účinnosťou novelizovaného zákona. K rozhodnutiu pripájajú odlišné stanovisko sudkyne Ivetta Macejková a Ľudmila Gajdošíková. Návrh na začatie konania podal Okresný súd Bratislava II v decembri 2016 v súvislosti s exekučným konaním, pričom jedna zo sporových strán namietala nesúlad niektorých ustanovení Zákona o tepelnej energetike s Ústavou SR. Okresný súd uznesením z apríla 2016 prerušil konanie, pretože dospel k záveru, že napadnuté ustanovenia zákona o energetike, ktoré je povinný aplikovať v exekučnom konaní, nie sú v súlade s označenými ustanoveniami ústavy, dohovoru a dodatkového protokolu a preto sa obrátil na ústavný súd, ktorý jeho návrh prijal na ďalšie konanie v januári 2017.


Austrálski policajti zatkli pomocníka Islamského štátu

Muž radil islamistom, ako vyvíjať systémy na detekciu navádzaných striel a ako vyrábať vlastné rakety.

CANBERRA. Protiteroristická jednotka austrálskej polície zadržala v utorok muža podozrivého zo snahy pomáhať extrémistickej skupine Islamský štát (IS) pri vývoji raketovej technológie. Ide o prvé takéto zatknutie v Austrálii, píše agentúra Reuters. Desiatky policajtov pri rozsiahlej razii zasahovali v utorok nadránom v mestečku Young, 270 kilometrov juhozápadne od Sydney. Zásah bol podľa austrálskeho ministra spravodlivosti Michaela Keenana súčasťou 18-mesačnej operácie. Polícia obviňuje 42-ročného Haisema Zahaba z toho, že radil militantom z IS, ako vyvíjať systémy na detekciu navádzaných striel a ako vyrábať vlastné rakety. Muž okrem iného vyvíjal laserové zariadenie, ktoré zachytí a varuje pred prilietajúcou raketou. Skupina IS je už niekoľko týždňov terčom trvalých leteckých útokov medzinárodnej "koalície", pri ktorých zaznamenala veľké územné straty. Do niektorých z náletov proti IS sa zapojili aj austrálske vzdušné sily. Austrália, ktorá ako pevný spojenec USA vyslala vojakov bojovať aj do Afganistanu a Iraku, je vo zvýšenej pohotovosti pred útokmi domácich radikálov od roku 2014. Hoci austrálske úrady uvádzajú, že v posledných rokoch zmarili viacero plánov na útoky, ktoré sa týkali najmä zradikalizovaných mladých ľudí, v krajine až dosiaľ nezadržali nikoho, kto by bol obvinený, že extrémistickej skupine ponúkal technickú pomoc. Austrálska vláda vlani oznámila, že z krajiny odišlo približne sto ľudí bojovať do Sýrie v radoch skupín podobných IS. V Austrálii došlo aj k niekoľkým útokom tzv. osamelých vlkov.


Chára pomohol Bostonu k triumfu, Jágr sa opäť zapísal do histórie

NEW YORK. Hokejisti Bostonu zakončili kalendárny rok 2016 v NHL víťazstvom 3:1 nad Buffalom. Na jubilejnom dvadsiatom víťazstve Bruins v tejto sezóne sa podieľal aj Zdeno Chára, keď asistoval na úvodný gól stretnutia Frankovi Vatranovi. Slovenský obranca strávil na ľade takmer 25 minút, počas ktorých rozdal päť hitov. Okrem Vatrana sa do streleckej listiny zapísali aj Patrice Bergeron a Tim Schaller, za hostí znížil Jack Eichel. Brankár Bostonu Tuukka Rask prispel k triumfu 26 úspešnými zákrokmi. Washington oplatil New Jersey štvrtkovú prehru 1:2 po nájazdoch a na jeho ľade triumfoval 6:2. Gól a asistenciu zaznamenala až trojica hráčov Capitals - Alexander Ovečkin, T.J. Oshie a Justin Williams. Devils mali v sobotňajšom stretnutí k dispozícii deväť presilovkových príležitostí, no nevyužili ani jednu. V jednom z nočných zápasov triumfovala Florida na ľade Dallasu 3:1. Hviezdili najmä traja hráči. Kým brankár Panthers James Reimer zaznamenal 35 úspešných zákrokov, Jaromír Jágr a Vincent Trocheck sa na víťazstve podieľali zhodne gólom a asistenciou. Hostia mali skvelý začiatok zápasu, prvú tretinu vyhrali rozdielom triedy 3:0. V druhej tretine sa dokázali gólovo presadiť aj domáci zásluhou Eavesa. Čo sa týka gólového skóre, to bol koniec zápasu. V tretej tretine totiž gól nepadol a tak si tím okolo legendárneho Čecha postrážilo góly z prvej tretiny. Kým Florida z ostatných piatich zápasov vyhrala prvý, Dallas ukončil trojzápasovú víťaznú sériu. Pre Jágra to bola 1135. asistencia v NHL, čím sa dostal na piate miesto v historických tabuľkách profiligy. New York Islanders triumfoval na ľade Winnipegu 6:2, kľúčovými postavami presvedčivého výsledku boli John Tavares a Thomas Greiss. Tavares prispel k víťazstvu gólom i asistenciou a od dosihanutia méty 500 bodov v základnej časti NHL ho delia už len dva body. Greiss sa chopil postu jednotky na výbornú, čo podčiarkol nielen triumfom svojho tímu, ale aj 32 zákrokmi. Islanders totiž pred dvomi dňami zaradili na waiver listinu jeho slovenského kolegu Jaroslava Haláka a keďže v priebehu 24 hodín si ho žiaden profiligista nestiahol, newyorský klub poslal Haláka na farmu do AHL. Na štvorzápasovej víťaznej vlne sa vezie Pittsburgh. Po úspešných výsledkoch z vianočného obdobia sa rozlúčil víťazne aj s rokom 2016 a Montreal doma pokorili 4:3 po predĺžení. Kanadský klub v stretnutí dvakrát viedol - po góle Briana Flynna zo 43. minúty už v pomere 3:2. Päťdesiatpäť sekúnd pred treťou sirénou však poslal duel do nadstavenia Conor Sheary a v ňom ho po necelých dvoch minútach počas presilovky rozhodol Jevgenij Malkin. Zaujímavé čísla priniesli pozápasové štatistiky, každý tím napríklad vystrelil na súperovu bránku minimálne 40 striel. "Pre mňa to bola zábava, na oboch stranách sa veľa strieľalo. Prial som si, aby nemal súper veľa gólových možností, ale niekedy to tak chodí. Som rád, že náš tím sa dokázal vrátiť do stretnutia," poznamenal domáci brankár Marc-Andre Fleury. Obranca Kris Letang bol napriek triumfu kritický k výkonu svojho mužstva: "Nebol to ideálny zápas. Myslím si, že toto nie je štýl, ktorým sa chceme prezentovať. Aspoňže sme ukázali charakter a vrátili sa do zápasu." NHL - sumáre: Góly: 2. Vatrano (CHÁRA), 28. Bergeron (Spooner, Marchand), 30. Schaller (Krug, Czarnik) - 40. Eichel (Ristolainen, Reinhart). Brankári: Rask - Lehner, strely na bránku: 28:27, 17.565 divákov Góly: 27. Palmieri, 55. Bennett (Lovejoy, Merrill) - 3. Connolly (Burakovsky, Orpik), 20. Beagle (Orpik, Winnik), 32. T.J. Oshie (Bäckström, Ovečkin), 37. Williams (Niskanen, Orlov), 56. Johansson (Williams, Kuznecov). Brankári: Kinkaid - Grubauer, strely na bránku: 23:26, 16.514 divákov Góly: 26. Granlund (Spurgeon, Koivu), 41. Zucker (Granlund, Spurgeon) - 11. Atkinson (Dubinsky), 24. Johnson (Saad, Wennberg), 24. Atkinson (Murray, Nutivaara), 38. Jones (Saad, Foligno). Brankári: Dubnyk - Bobrovskij, strely na bránku: 31:25, 19.307 divákov Góly: 22. Hörnqvist (Malkin, Hagelin), 25. Kessel (Hagelin, Määttä), 60. Sheary (Schultz, Letang), 62. Malkin (Kessel, Letang) - 5. Radulov (Byron, Weber), 40. Byron (Petry), 43. Flynn (Carr). Brankári: Fleury - Price, strely na bránku: 41:40, 18.633 divákov Góly: 8. Boyle (Kučerov, Hedman), 20. Drouin (Kučerov, Palát), 34. Killorn (Peca, Hedman) - 36. Aho (Slavin, Teräväinen). Brankári: Vasilevskij - Ward (60. Alves), strely na bránku: 25:27, 19.092 divákov Góly: 40. Matthias (Trouba, Lowry), 57. Ehlers (Laine, Scheifele) - 7. Kuliomin, 13. Tavares (Bailey), 23. Prince (Strome, Nelson), 35. Strome (Boychuk), 49. Lee (Bailey, Tavares), 51. Ladd (Nelson, Clutterbuck). Brankári: Hellebuyck (35. Hutchinson) - Greiss, strely na bránku: 34:24, 15.294 divákov Góly: 37. Eaves (Jamie Benn, Seguin) - 4. Trocheck (Jágr, Griffith), 16. Jokinen (Trocheck, Smith), 17. Jágr (Audy-Marchessault, Yandle). Brankári: Niemi (17. Lehtonen) - Reimer, strely na bránku: 32:38


Kažimír rokoval v Nemecku o bankovej únii aj eurovale

Podpredseda vlády a minister financií Peter Kažimír (Smer-SD) sa v piatok v Berlíne stretol so svojím nemeckým kolegom Olafom Scholzom.

BERLÍN. Podpredseda vlády a minister financií Peter Kažimír sa v piatok v Berlíne stretol so svojím nemeckým kolegom Olafom Scholzom. Na stretnutí hovorili o témach súvisiacich s integráciou eurozóny a návrhu nového viacročného rozpočtu pre Európsku úniu zverejneného v stredu (2.5.) Európskou komisiou. Na svojom prvom spoločnom bilaterálnom rokovaní sa obaja ministri zhodli na potrebe pokračovania integračného procesu, vrátane nutnosti dobudovania bankovej únie. Slovensko a Nemecko rovnako zdieľajú názor, že je do konca júna potrebné vyjasniť si a aktualizovať tzv. reformnú cestovnú mapu. Súčasťou stratégie je aj reforma Európskeho stabilizačného mechanizmu (ESM), teda tzv. trvalého eurovalu. Obaja ministri sa zhodli na nutnosti transformácie ESM na tzv. Európsky menový fond. Kedy sa tak stane a aké právomoci a funkcie budú túto zmenu sprevádzať, zostáva otvorené. "Je nevyhnutné dosiahnuť pokrok, a to čím skôr. Dúfam, že v júni budeme mať jasnejšie kam kráčame, kedy sa tam plánujeme dostať a čo všetko budeme k tomu potrebovať," uviedol v stanovisku pre médiá Kažimír. Obe strany deklarovali ochotu pokračovať v diskusiách o vytvorení tzv. fondu ochrany vkladov na celoeurópskej úrovni (EDIS). Diskusie venujúce sa potrebe znižovania rizík európskeho finančného sektora však nepokročili dostatočne pre spustenie EDIS v blízkej budúcnosti. Návrh nového viacročného finančného rámca pre Európsku úniu na roky 2021 až 2027 vytvára pre oboch ministrov štartovaciu čiaru pred nadchádzajúcimi rokovaniami členských štátov. Pre slovenskú stranu zostáva jednou z kľúčových priorít, aby nastavenie nového rozpočtu EÚ neohrozilo ekonomickú konvergenciu.


Klasika v novom šate. Blizzard predstavil WarCraft 3: Reforged

Na BlizzCone oznámili aj Diablo pre mobilné zariadenia.

ANAHEIM. Niektorí to čakali, iní dúfali. Hocijaké oznámenie, ktoré by sa týkalo slávnej série strategických hier WarCraft. Spoločnosť Blizzard Entertainment v piatok oznámila vydanie remasteru kultového WarCraft III. Keďže vývojári tvoria hru prakticky od základu, dali jej prívlastok Reforged. Hráči sa tak môžu tešiť na nový, moderný vzhľad jednotiek, budov, prostredí a najmä hrdinov z pôvodnej hry z roku 2002 Reign of Chaos, ako aj z datadisku The Frozen Throne. V 62 misiách si tak pripomenieme smutný príbeh princa z radov Ľudí Arthasa či vzostup veľkého orkského šamana Thralla. A to všetko v 4K rozlíšení. Kompetitívnym hráčom a nadšencom e-sportu sľubujú množstvo zmien vo vyvážení jednotlivých rás. Autori zasiahli aj do užívateľského rozhrania. Nebude chýbať ani možnosť hrania online na platforme Battle.net. WarCraft III: Reforged sľubujú vývojari vydať najneskôr do 31. decembra 2019. V predpredaji stojí štandardná verzia hry 29,99 €. Blizzard oznámil Reforged na jednom z veľkých herných sviatkov BlizzCon. To prebieha tento víkend v meste Anaheim v Kalifornii. Spoločnosť na BlizzCone pravidelne oznamuje novinky, ktoré chystá pre nastávajúci rok. Medzi inými v piatok oznámili aj hru pre mobilné zariadenia (iPhony, iPady a Android), Diablo Immortal. Dátum vydania zatiaľ známy nie je. Isté však je, že táto „masívna multiplayerová akčná RPG hra“ na PC dostupná nebude.


Predstavitelia afganských súperiacich strán rokovali o prímerí a postavení žien

Na dvojdňovom rokovaní sa zúčastnilo približne 70 delegátov.

DAUHA. Na summite súperiacich afganských strán v katarskej Dauhe boli v pondelok prediskutované témy možného prímeria a ženských práv v Afganistane. Rokovania aj napriek nezhodám v otázke výberu účastníkov prebiehajú v optimistickom duchu, píše agentúra DPA. Mnohí pozorovatelia sa podľa nej zhodujú, že už samotné konanie summitu, na ktorom od nedele rokujú zástupcovia radikálneho hnutia Taliban s afganskými politikmi, ako aj zástupcami spoločenského života a jednotlivých regiónov, je úspechom. Na dvojdňovom rokovaní, ktoré spoločne zorganizovali Nemecko a Katar, sa podľa agentúry AFP zúčastnilo približne 70 delegátov. "Dejiny si budú pamätať tých, ktorí boli schopní odložiť bokom vzájomné rozdiely pre dobro svojej vlasti," vyhlásil ešte v nedeľu na margo summitu nemecký vyslanec Markus Potzel. Asila Wardaková, členka afganskej Vysokej rady pre mier (HPC), uviedla, že "všetci kladú dôraz na uzavretie prímeria", pričom dodala, že Taliban otvoril aj témy "postavenia žien, ekonomického rozvoja a postavenia menšín" v Afganistane. Rokovaní sa pre nesúhlas Talibanu nezúčastňujú oficiálni predstavitelia afganskej vlády, ktorú toto radikálne hnutie považuje za bábku Spojených štátov. Takzvané medziafganské stretnutie nasleduje po šesťdňových rokovaniach, ktoré s Talibanom absolvoval na prelome júna a júla vyslanec Spojených štátov pre afganský mierový proces Zalmay Khalilzad. Ten označil posledné kolo rokovaní za "najporuktívnejšie, aké s Talibanom zatiaľ viedli". Zástupcovia Talibanu zas uviedli, že sú "spokojní s dosiahnutým pokrokom".


Demisiu ešte nedávam, hovoril Sobotka. Zeman sa otočil a odišiel

Na Pražskom hrade došlo počas vyhlásenia pre médiá ku konfliktu medzi prezidentom a premiérom. Ako padne česká vláda stále nie je jasné.

PRAHA, BRATISLAVA. Malo ísť o formálne stretnutie a podanie rúk pred objektívmi. Vystúpenie českého prezidenta Miloša Zemana a premiéra Bohuslava Sobotku sa však stalo podľa servera idnes.cz "nedôstojným divadlom". Prezident totiž po nedorozumení s premiérom počas prejavu odišiel. Premiér Bohuslav Sobotka prišiel vo štvrtok na Pražský hrad diskutovať o demisii jeho vlády, ktorú plánuje podať pre nevysvetlené škandály ministra financií Andreja Babiša. Sobotkov tím ešte ráno avizoval, že s prezidentom Zemanom chce premiér len prebrať ďalšie kroky. Sobotka preto demisiu prezidentovi nepriniesol. "Termín bude označený v písomnej demisii, ktorú pošlem, aby to bolo nesporné. Predpokladám, že táto demisia bude vnímaná ako demisia celej vlády," povedal premiér podľa ihned.cz. Zeman následne pred novinármi premiéra obvinil, že spôsobil krízu a že prezidentská kancelária vyzdobila sálu a pozvala novinárov podobne ako pri demisiách predchádzajúcich vlád. "Vážený pán premiér, dovoľte, aby som vám poďakoval za prácu, ktorú ste v čele českej vlády vykonali," zaskočil Sobotku prezident. "Žiadam vás, aby vláda do termínu, kým vymenujem nového premiéra, plnila bežné funkcie a neprijímala žiadne strategické rozhodnutia," dodal prezident. Pred Sobotkom prezident rokoval aj s lídrom ľudovcov z KDU-ČSL Pavlom Bělobrádkom. Ten si podľa Zemana tiež želá čo najrýchlejšiu demisiu vlády. Sobotka sa ohradil, že demisiu plánuje až v polovici mája, keďže nevedel, aký postup Hrad zvolí. Sobotka by chcel pokračovanie podobnej koalície, ale už bez Babiša vo vláde. Prezident by podľa vlastných vyjadrení najradšej videl len odchod premiéra. Keď premiér hovoril o neskoršej demisii, prezident sa otočil a zo sály odišiel. "Táto udalosť dokazuje úroveň miestnych politických rokovaní," povedal Sobotka na záver. "Celé vystúpenie bola reality show. Sme zvyknutí pozerať sa v televízii na varenie, vymieňame si manželky, dnešné vystúpenie zase ukazuje, ako vyzerá česká politika," povedal pre Českú televíziu analytik Lukáš Jelínek z Masarykovej demokratickej akadémie. "Neúctivé bolo predovšetkým to, ako Zeman Sobotkovi ukazoval palicou jeho miesto," dodal politológ Petr Sokol z Vysokej školy CEVRO Inštitútu. Sobotka v utorok nečakane oznámil, že jeho vláda podá demisiu. Reagoval tak na obvinenia ministra financií Andreja Babiša, ktorý podľa neho dostatočne nevysvetlil machinácie s nezdanenými zárobkami z dlhopisov. Ani štvrtkové stretnutie na Hrade zatiaľ nevyjasnilo, či česká vláda dovládne do októbrových volieb alebo vznikne úradnícka vláda. Možnosťou je aj odvolanie Babiša a Sobotku.


Maďarskí policajti zadržali hľadaného viacnásobného vraha z Pakistanu

Muža obviňujú z takmer 70 vrážd na objednávku.

BUDAPEŠŤ. Maďarskí policajti v spolupráci s rakúskymi kriminalistami zadržali v utorok (24.10.) na území Maďarska Pakistanca, na ktorého bol pre takmer 70 vrážd vydaný v jeho vlasti medzinárodný zatykač. Podľa spravodajského servera hvg.hu o tom v stredu informoval rakúsky Spolkový kriminalistický úrad (BK). Podľa hovorcu BK Vincenza Kriegs-Aua rakúske orgány prostredníctvom informátorov vypátrali, že 35-ročný Pakistanec sa chystá pomocou prevádzačov do Rakúska. Na základe týchto informácií maďarskí policajti odhalili pri obci Bóly v Baranskej župe v oblasti chorvátsko-srbsko-maďarského trojhraničia skupinu 42 ilegálnych migrantov. Medzi nimi bol aj viacnásobný vrah, ktorý ako "pakistanský zabijak" figuruje na čele pakistanského zoznamu hľadaných osôb. Pakistanca okamžite zadržali a v nadchádzajúcich dňoch sa rozhodne o jeho vydaní do Pakistanu, kde ho obviňujú z takmer 70 vrážd na objednávku, dodal Kriegs-Au.


Ponuky k súťaži na prevádzkovateľa osvetlenia sa otvoria v auguste

BRATISLAVA. Ponuky k tendru na nového prevádzkovateľa verejného osvetlenia v Bratislave môžu záujemcovia predkladať až do 10. augusta, nie do dnešného dňa, ako to bolo pri spustení súťaže uvedené. Rovnako sa ponuky nebudú otvárať 21. júla, ale až 21. augusta. Pri oznámení o vyhlásení súťaže vo vestníku Úradu pre verejné obstarávanie (ÚVO) je totiž uvedené, že pôvodné termíny boli nesprávne zverejnené. Bratislavský magistrát chce s víťazom súťaže uzavrieť zmluvu na 20 rokov v predpokladanej výške 143,69 miliónov eur bez DPH. Mesto od novej súťaže chce, aby verejné osvetlenie okrem poskytovania svetla ponúkalo aj oveľa viac. Napríklad dávalo informácie o voľných parkovacích miestach, kvalite ovzdušia alebo obsahovalo bezpečnostné kamery. Magistrát uvažuje preto o spolupráci so súkromným sektorom na základe zmluvy o energetických úsporách. Plánované výsledky sú úspora elektrickej energie, modernizácia sústavy verejného osvetlenia v minimálnom rozsahu výmeny všetkých svetelných zdrojov na 47.475 svetelných miestach a výmena 24.000 stožiarov verejného osvetlenia. Taktiež vybudovanie univerzálnej otvorenej dátovej siete pre riadenie verejného osvetlenia a pridaných inteligentných funkcií či vytvorenie technických predpokladov zabezpečujúcich využitie infraštruktúry sústavy verejného osvetlenia pre nové inteligentné funkcie. Primátor ešte v apríli uviedol, že keď sa začnú zbierať ponuky, mesto bude mať vyhodnocovaciu komisiu, kde plánuje zapojiť poslancov, odborníkov a špecialistov magistrátu. "Tá vyhodnotí ponuky, a keď sa vyberie ten najlepší prevádzkovateľ, tak s ním bude uzatvorená zmluva," vysvetlil. Hlavné mesto deklaruje, že zvolilo transparentný spôsob verejného obstarávania. Komisiu na vyhodnotenie ponúk súťaže budú tvoriť siedmi zamestnanci magistrátu s právom hlasovať, dvaja odborníci v odbore bez práva hlasovania a šiesti mestskí poslanci bez práva hlasovania. ÚVO už eviduje k tejto súťaži námietky, ako aj podnet. "Z dôvodu prebiehajúcich procesných úkonov bude možné bližšie informácie, či (ne)došlo zo strany kontrolovaného k porušeniu zákona o verejnom obstarávaní, jednoznačne konštatovať až po ukončení jednotlivých konaní," uviedol úrad. Hlavné mesto je vlastníkom sústavy verejného osvetlenia so 47.664 svetelnými bodmi. Koncom roka 2016 skončila 20 rokov trvajúca zmluva, ktorú malo hlavné mesto uzatvorenú so spoločnosťou Siemens. Na základe dohody medzi Bratislavou a Siemensom však prevádzkuje táto firma verejné osvetlenie do konca roka 2017, s opciou na ďalší jeden rok. Takýto model, ktorý je podľa primátora v súlade so zákonom, bol zvolený do ukončenia verejnej súťaže.


Unikli ďalšie zábery Galaxy S9, predávať sa bude v štyroch farbách

Telefóny predstaví Samsung koncom februára v Barcelone.

BRATISLAVA. Najnovší únik záberov na novú vlajkovú loď Samsungu Galaxy S9 a S9 Plus ukazuje telefóny v doteraz najdetailnejšom prevedení. Zábery zverejnil reportér Evan Blass na svojom Twitteri. Blass tiež spomína štyri farebné prevedenia telefónov: Midnight Black, Titanium Gray, Coral Blue a Lilac Purple (na fotografiách). Dodáva, že firma plánuje predávať aj špeciálne či limitované prevedenia. Zatiaľ nie je jasné, či jednotlivé prevedenia budú dostupné všade vo svete. Obrázky opäť potvrdzujú pozmenené umiestnenie snímača odtlačkov prstov, ktorý bol terčom kritiky v predošlom modeli. Teraz ho umiestnili pod fotoaparát. Samsung Galaxy S9 Plus bude mať navyše kamery zoradené vertikálne pod sebou. Únik fotografie škatule telefónu v polovici januára naznačil, že telefóny by tiež mali mať premenlivú clonu, ktorá by im umožnila fotiť v horších svetelných podmienkach, ale aj väčšiu hĺbku ostrosti. Juhokórejský gigant oficiálne predstaví telefóny na Mobile World Congress v Barcelone koncom februára. Zároveň oznámi aj dátum uvedenia do predaja. To by mohlo podľa niektorých zdrojov byť už v marci.


Ministerstvo opäť varuje pred nebezpečným sérom na rast rias

U používateľov môže vyvolať svrbenie, opuch či alergickú reakciu.

BRATISLAVA. Úrad verejného zdravotníctva (ÚVZ) SR opäť varuje pred nebezpečným sérom na rast rias. "Je možné, že uvedené výroby sa nachádzajú aj v Slovenskej republike," upozornil hlavný hygienik SR Ján Mikas. Ide o sérum s názvom Joyskin Alluring Look od značky Joyskin (výrobná dávka/čiarový kód: 5903060610651) z Poľska. Má objem tri mililitre a zabalené je v bielej kartónovej škatuľke. Výrobok obsahuje látku bimatoprost, ktorá sa používa na liečenie očných ochorení. U používateľov môže vyvolať svrbenie, opuch, zápal či hyperpigmentáciu očných viečok, bolesť oka alebo alergickú reakciu. Nebezpečný kozmetický výrobok nahlásil do systému RAPEX (rýchly výstražný systém pre nepotravinárske výrobky) kontrolný orgán v Estónsku.


O trestnom balíku ministerstva treba diskutovať, tvrdí advokátska komora

SAK sa obáva, že dôsledkom návrhu bude len ďalšie neprimerané kriminalizovanie spoločnosti.

BRATISLAVA. Vláda by mala už v stredu (8.11.) dostať na stôl návrh nového zákona o výkone rozhodnutia o zaistení majetku a správe zaisteného majetku, ktorý pripravilo ministerstvo spravodlivosti pod. Pri jeho príprave sa rezortu nepodarilo odstrániť rozpor so Slovenskou advokátkou komorou (SAK). Tá sa obáva, že dôsledkom celého návrhu bude len ďalšie neprimerané kriminalizovanie spoločnosti. Uviedla to v písomnom stanovisku pre TASR. Okrem nového zákona balík prináša aj ďalšie zmeny v trestných kódexoch, najmä tie sú terčom pripomienok advokátov. Sú presvedčení, že diskusia by mala pokračovať aj po skončení pripomienkovania. "V ďalšom legislatívnom procese by navrhované zmeny ešte mali byť predmetom diskusie a návrh zákona by mal byť zosúladený s modernými princípmi európskeho trestného práva," uviedla hovorkyňa SAK Alexandra Donevová. Advokátska komora pripomenula, že sa stotožňuje so záujmom ministerstva, aby štát vedel efektívne bojovať proti ekonomickej kriminalite a chránil tak záujmy občanov. "Tieto ciele však treba dosahovať štandardnými prostriedkami a nie zasahovaním do základných práv," podotkla Donevová. Ministerstvo v rámci pripomienkovania vypustilo niektorého ustanovenia, ktoré podľa SAK porušovali základné princípy a zásady trestného konania. Návrh však z ich pohľadu stále obsahuje časti, ktoré sú v protiklade s modernými zásadami trestného práva. "Zásadne nesúhlasíme s rozširovaním inštitútu agenta a už vôbec s tým, aby mohli štátne orgány prostredníctvom agentov navádzať na trestnú činnosť," tlmočila Donevová jednu z výhrad SAK. Ministerstvo chce rozšíriť možnosti využitia agenta, ktorým majú byť už aj iné osoby ako policajti. Zmena má prispieť k efektívnejšiemu odhaľovaniu a vyšetrovaniu trestnej činnosti. Navrhovaná spolupráca orgánov činných v trestnom konaní s laikmi však môže podľa Donevovej neprimerane zasiahnuť do práv jednotlivca. "Navrhovaná úprava je neprimeraná, a preto nemôže byť v právnom štáte akceptovaná," vytýka v pripomienkach komora. Podľa SAK je tiež neakceptovateľné, aby mohol policajt zaisťovať ľuďom majetok nielenže bez súhlasu súdu, ale dokonca aj bez súhlasu prokurátora. Ministerstvo navrhuje, aby pre uplatnenie zaistenia majetku postačovalo samotné uplatnenie nároku na náhradu škody zo strany poškodeného. V praxi je totiž pomerne náročné dokazovať dôvodnú obavu, že uspokojenie nároku poškodeného bude marené alebo sťažované. Advokátska komora sa obáva, že návrh je už za hranicou rešpektovania prezumpcie neviny a môže spôsobiť hrubý zásah do majetkových práv nevinne osoby. "Takisto nesúhlasíme s tým, aby boli ľudia posielaní do väzenia aj za drobné výtržnosti," priblížila tiež Donevová. Ministerstvo chce rozšíriť trestnú zodpovednosť v prípade trestného činu výtržníctva aj pre osoby, ktoré úmyselne ohrozia život alebo zdravie iného tým, že sa zúčastnia bitky. Vychádza pritom z toho, že pri výtržníctve obyčajne dochádza k aktívnemu konaniu oboch zúčastnených strán. Podľa SAK je však takáto úprava neprimeraná a umožňuje vyvodzovať trestnú zodpovednosť na všetkých účastníkov akejkoľvek bitky, a to aj na tých, ktorí druhých nenapadnú, ale sa bitky iba zúčastnia.


Tentokrát Čína vedela, kam dopadne jej druhá stanica pri piatkovom zostupe

PEKING. Čínska vesmírna stanica Tchien-kung 2 ukončila v piatok svoju takmer trojročnú misiu, keď zhorela pri kontrolovanom návrate do zemskej atmosféry nad južnou oblasťou Tichého oceánu. Väčšina tohto 10,4 metra dlhého kozmického zariadenia sa zničila počas návratu, hoci malé úlomky dopadli do "bezpečnej zóny" Pacifiku, informoval čínsky denník Žen-min ž'-pao, citujúc čínsku vesmírnu agentúru CNSA. Tchien-kung 2 s hmotnosťou 8,6 tony vypustili do vesmíru v septembri 2016 ako menšieho predchodcu plánovanej veľkej vesmírnej stanice, ktorá má byť dokončená v roku 2022. Tchien-kung znamená "Nebeský palác", vysvetľuje agentúra DPA. Na tejto vesmírnej stanici strávili v roku 2016 dvaja čínski astronauti viac než 29 dní, čo bol v dejinách čínskej kozmonautiky rekordný vesmírny let s ľudskou posádkou. Popri prístrojoch na udržanie životných funkcií boli v laboratórnom Tchien-kungu 2 testované aj pripájacie a tankovacie systémy, ako aj ďalšie prevádzkové operácie, ktoré budú v budúcnosti využívané na plánovanej vesmírnej stanici. Tchien-kung 2 začali pripravovať na zostup do atmosféry ešte minulý rok v júni, keď dočasne znížili výšku jej obežnej dráhy o sto kilometrov. Prvá čínska vesmírna stanica s ľudskou posádkou, Tchien-kung 1, zhorela pri návrate do atmosféry Zeme v apríli 2018, taktiež nad južnou časťou Tichého oceánu. Svetové vesmírne agentúry väčšinou navádzajú staré stanice, satelity a nepotrebné prístroje do atmosféry tak, aby ich trosky dopadli do oceánskeho bodu neprístupnosti s názvom Bod Nemo v južnom Pacifiku. V tejto oblasti sa nachádza cintorín vesmírnych lodí.


Päť šikovných aplikácií, ktoré uľahčia váš vzťah

Technológie môžu pomôcť pri komunikácii, sporení aj sledovaní plodnosti.

Na prvý pohľad sa môže zdať, že technika dnes prerastá medziľudské vzťahy. Ak ju však využívate rozumne a kvalitne, môže byť len a len na osoh. Veľmi užitočná môže byť aj v partnerských vzťahoch. Organizovať spoločný čas, komunikovať a v súkromí zdieľať spomienky, nemusí byť vždy ľahké. Inšpirujte sa piatimi praktickými aplikáciami, ktoré môžu byť pre váš vzťah skutočne užitočné. Aplikácií pre páry je veľké množstvo. Ich funkcie väčšinou obsahujú možnosti zdieľania fotiek, chatovanie a pridávanie rôznych informácií, skrátka väčšinu toho, čo dobre poznáte zo sociálnych sietí. Výhodou je, že ide o čisto súkromný priestor. Na trhu je ich veľké množstvo a vyberať si môžete medzi skutočne sladkými až po tie, ktoré veľmi vecne organizujú váš spoločný život. Kompromisom je napríklad overená aplikácia Couple, s ktorou si dvojica okrem virtuálnych bozkov prostredníctvom odtlačkov prstov – ThumbKiss, môže spoločne organizovať kalendár či nákupné zoznamy. Všetci, čo spolu zdieľajú život a zážitky, hľadajú aj spôsob, ako uchovávať spoločné spomienky. Riešením sú zdieľané albumy fotografií a videí, do ktorých majú prístup len pozvaní. Výborným pomocníkom sú prehľadné aplikácie, ktoré prístup k albumom zjednodušujú. Medzi populárne patrí napríklad PhotoCircle, ktorá umožňuje vytvárať ľubovoľný počet albumov, pozývať do nich ľubovoľný počet ľudí, komentovať aj zdieľať. To všetko súkromne, mimo sociálnych sietí, prehľadne a v príjemnom vizuálnom obale. Kým v manželstve je spoločné financovanie viac menej samozrejmosťou, vo fáze randenia je snaha o rovnocenné vyúčtovanie nákladov na mieste. Existuje viacero aplikácií, ktoré vám pomôžu túto náročnú úlohu zvládať. Výbornou voľbou je napríklad Splitwise, ktorá užívateľom umožňuje zaznamenávať všetky výdavky, prepočítavať ich a jasne ukazovať, kto zaplatil viac a kto komu dlhuje. Ťažko povedať, či by vzťahu prospelo naozaj dôsledné používanie aplikácie s každodenným preratávaním drobných pozvaní na kávu, no pri väčších položkách, dovolenkách či nákupe nábytku ju iste oceníte. Dovolenkové strácanie sa patrí medzi najkrízovejšie momenty partnerského života. Jednoduchá a praktická aplikácia môže malú katastrofu zmierniť alebo jej predísť. Aplikácia WhereAreYou na ľubovoľné telefónne číslo pošle informácie o vašej polohe, a tak vám pomôže vzájomne sa nájsť. Výhodou je, že aplikácia posiela údaje prostredníctvom SMS, preto nie je potrebné, aby ju mali nainštalovanú obaja partneri. Ak žijete v dlhodobom a perspektívnom vzťahu a hormonálnu antikoncepciu užívať nechcete alebo nemôžete, pravdepodobne hľadáte prirodzenejšie spôsoby ochrany. Jedným z nich je napríklad metóda plodných dní, sledovať ich však nie je vždy jednoduché. Pomôcť si môžete aplikáciou Natural Cycles, ktorá kombinuje dávno známu techniku merania bazálnej teploty s modernou technológiou. Používateľky si zmerajú teplotu predtým, než vstanú z postele a údaje vložia do aplikácie. Tá im povie, v ktorej časti svojho cyklu práve sú. Na základe týchto informácií môžu mať páry väčšinu cyklu nechránený sex a v čase plodných dní používať inú formu ochrany, napríklad kondóm.


Prvá časť vojenských konvojov prejde cez Slovensko začiatkom týždňa

Po železniciach budú premávať aj súpravy s vojenskou technikou.

BRATISLAVA. Prvá časť vojenských konvojov, ktoré sa budú presúvať cez juhozápadnú časť Slovenska v rámci ohláseného tranzitu Armády USA na medzinárodné cvičenie Severoatlantickej aliancie Saber Guardian 2017 v Maďarsku, Rumunsku a Bulharsku, prejde cez územie Slovenska začiatkom budúceho týždňa. Informovala o tom v piatok hovorkyňa ministerstva obrany Danka Capáková. "V utorok 13. júna a v stredu 14. júna prejde okolo obeda a v popoludňajších hodinách cez Slovensko niekoľko desiatok jazdných súprav s prívesmi vo väčších kolónach po cestných komunikáciách a po železničných tratiach budú prechádzať v dňoch 12. až 14. júna aj vlakové súpravy s vojenskou technikou," konkretizovala Capáková. Bezproblémový priebeh v rámci nášho územia od českých hraníc až po hranice s Maďarskom bude podľa jej slov zabezpečovať vojenská polícia v súčinnosti s policajným zborom. Armáda USA presunie cez Európu na cvičenie Saber Guardian 2017 niekoľko stoviek kusov techniky vo viacerých konvojoch počas mesiacov jún a júl. "Na cvičení predovšetkým v rumunských a bulharských výcvikových priestoroch sa počíta s účasťou približne 25-tisíc vojakov, ktorí si budú precvičovať súčinnosť ozbrojených síl niektorých členských krajín Aliancie od 8. do 22. júla. Slovensko ako člen NATO podporí svojich spojencov zabezpečovacími aktivitami presunu vojenskej techniky a osôb cez svoje územie," doplnila hovorkyňa. Ďalší cestný presun väčšieho množstva vojenských vozidiel Armády USA vracajúcich sa z cvičenia NOBLE JUMP cez územie západného Slovenska sa očakáva aj v piatok 16. júna. Aj tento presun bude zabezpečovať vojenská polícia. Naposledy sa veľký americký konvoj presúval cez Slovensko v septembri 2015. Američania vtedy smerovali z Nemecka na cvičenie NATO Brave Warrior do Maďarska. Vojenský konvoj tvorilo približne 640 amerických vojakov a asi 150 kusov techniky. Američania so sebou priniesli napríklad obrnené bojové vozidla Stryker či terénne vozidlá Humvee. Na česko-slovenských hraniciach ich vtedy čakali desiatky odporcov, ale aj podporovateľov.


YouTube spúšťa vlastnú káblovku, tradiční prevádzkovatelia sa boja straty zákazníkov

Nová služba Google môže výrazne zamiešať karty na trhu televíznych operátorov.

MENLO PARK, BRATISLAVA. Internetová káblovka v podaní YouTube prinesie televízne vysielanie na displeje mobilov, tabletov, počítačov, ale aj televízne obrazovky domácností. Google v USA spúšťa novú službu, ktorou chce osloviť nové rady používateľov. Za 35 dolárov mesačne získajú používatelia prístup k viac ako štyrom desiatkam televíznych kanálov. Na zozname sú všetky popredné stanice, ktoré prinášajú divákom spravodajstvo, zábavu, či priame prenosy športových podujatí. K nim firma pridáva platený obsah zo svojej služby YouTube Red. Zaujať má nielen cena, ktorá je v porovnaní s 50 či 70-dolárovým štandardom vo svojej triede atraktívna, ale aj celkovým konceptom. Ľudia si sami určia kde budú vysielanie sledovať a popri tom sa nemusia držať presného harmonogramu vysielania. Google dáva k službe neobmedzené úložisko v cloude, na ktorom možno podržať vysielanie populárnych programov, relácií, filmov či športových prenosov po dobu deviatich mesiacov. Ľudia si tak budú môcť nastaviť do plánovača nahrávanie, aby si svoje obľúbené programy pozreli s rovnakou pohodou, ako to robia pri obsahu z YouTube repozitára. Pre prístup získa každý zákazník podľa BBC šesť používateľských účtov, z ktorých každý môže pripadnúť inému zariadeniu alebo členovi domácnosti. S účtom sa viažu preferencie, predvoľby, rozpisy nahrávaní, ale aj inteligentné algoritmy, ktoré budú upozorňovať na obsah, ktorý by mohol zaujať. Firma chce do systému postupne zakomponovať všetky svoje múdre technológie. Televízoru sa prihovoríte slovom, asistentka vám pripraví rešerše programov, plánovač vám nájde vo vašich rozpisoch čas na sledovanie. Google sa zatiaľ nechystá službu rozšíriť do ďalších krajín sveta. Tradiční prevádzkovatelia sú z pripravovanej služby YouTube nervózni. Boja sa, že všestrannosť technológií, silná značka a priaznivé ceny by ich mohli obrať o platiacich zákazníkov.


Nepriaznivé počasie donútilo hasičov zasiahnuť pri vyše 60 prípadoch

Hasiči pomáhali pri odstraňovaní spadnutých stromov a pri odčerpávaní vody z pivníc

BRATISLAVA. Viac ako sto profesionálnych a dobrovoľných hasičov zasahovalo do pondelkového rána pri viac ako 60 udalostiach, ktoré spôsobilo nepriaznivé počasie na viacerých miestach Slovenska. Informovala Katarína Križanová z Prezídia Hasičského a záchranného zboru (HaZZ). Situácia bola najvážnejšia v Prešovskom kraji, kde hasiči zasahovali 23-krát. V Banskobystrickom kraji zasahovali 16-krát, v Košickom kraji ich vyslali k 12 a v Žilinskom kraji k štyrom prípadom. "Hasiči najčastejšie pomáhali pri odstraňovaní spadnutých stromov z cestných komunikácií a pri odčerpávaní vody zo zatopených pivníc," spresnila Križanová.


Kužmová si v Lugane zahrala s Bencicovou, spoločne postúpili do štvrťfinále štvorhry

LUGANO. Slovenská tenistka Viktória Kužmová a Švajčiarka Belinda Bencicová nasadené ako štvrté zvíťazili nad gruzínsko-švédskym párom Oxana Kalašnikovová, Rebecca Petersonová za 118 minút 7:5, 6:3 v stredajšom stretnutí prvého kola štvorhry na turnaji WTA International vo švajčiarskom Lugane. (dotácia 250 000 USD, antuka vonku) Belinda Bencicová, Viktória Kužmová (Švaj./SR-4) - Oxana Kalašnikovová, Rebecca Petersonová (Gruz./Švéd.) 7:5, 6:3


Akcie Apple sú na maxime, môže za to aj Samsung

Hodnota jednej akcie dosiahla najvyššiu hodnotu v tomto roku.

BRATISLAVA. Akcie technologického gigantu Apple vzrástli tento rok na maximum. Vo štvrtok (15. septembra) dosiahla hodnota jednej akcie Apple 115 dolárov (102 eur), informoval český spravodajský web e15.cz. Podľa webu veria Apple aj analytické domy či banky. Napríklad firma RBC Capital Markets zvýšila cena akcie na 120 dolárov, Bank of America až na 125 dolárov.  "Najviac spoločnosti verí BMO Capital Markets a Canaccord Genuity, ktoré zvýšili hodnotu akcií Apple na 140 dolárov (zhruba 125 eur)," píše e15.cz. Apple sa tak darí aj napriek tomu, že nový iPhone 7 bol krátko po uvedení na trh kritizovaný. Investorov navyše vystrašila správa, že spoločnosť nebude čísla o predaji nového smartfónu za prvý víkend zverejňovať. Čo teda môže za úspech Apple? Za všetko podľa e15.cz môže šéf amerického T-Mobile, ktorý na sociálnych sieťach zverejnil informáciu, že predobjednávky na iPhone 7 sú najväčšie v histórii T-Mobile. Pozrite si prvé odborné recenzie a ceny aktuálnej novinky iPhone 7 a iPhone 7 Plus v našej službe Recenzie.sme.sk. Navyše, k lepším výsledkom Apple pomáhajú aj problémy spoločnosti Samsung. Tá uviedla na trh nové telefóny Galaxy Note 7, no vzápätí ich musela z trhu stiahnuť, keďže batérie sa rýchlo prehrievali a hrozilo vznietenie.


Bol túlavým mužom, čo stratil pamäť. Pozrite si kariéru Sama Sheparda

Americký herec hral aj v kultovom filme Paríž, Texas.

„Hrdina divadla. Hrdina písania. Hrdina herectva. Môj hrdina.“ Vyznal sa na twitteri Nikolaj Coster Waldau zo seriálu Hra o tróny. Písal o americkom hercovi a režisérovi Samovi Shepardovi, a nebol jediný. Na svojich profiloch spomínali na Sheparda desiatky známych osobností. Napríklad herec John Gallagher Jr. svojho hrdinu oceňuje najmä pre jeho prejav s vlastným nezameniteľným štýlom. Bol to podľa neho renesančný človek. Sam Shepard zomrel ešte koncom minulého týždňa, agentúry o tom informovali v pondelok večer. S herectvom začal ešte v sedemdesiatych rokoch, pozrite sa, aké filmy poznamenali jeho veľkú kariéru.   Jednou z prvých príležitostí sa pre Sheparda stal druhý celovečerný film filmového kúzelníka Terrenca Malicka. Dej drámy je zasadený do prostredia amerického Chicaga v roku 1916. Billy spolu so svojou sestrou Lindou a priateľkou Abby nachádzajú útočisko na ranči ako námezdní robotníci. Majiteľ ranča, ktorého stvárnil práve Sam Shepard, však začína postupne podliehať mladíckemu šarmu Abby. Billy v tom náhle uvidí príležitosť sa konečne odpichnúť od dna. Poetickej snímke dominuje majstrovská kamera Nestora Almendrosa. V kultovom filme Wima Wendersa by ste amerického herca hľadali márne. K slávnemu filmu však vytvoril Sam Shepard nezabudnuteľný scenár. Texaskou púšťou sa túla mlčanlivý muž, ktorý stratil pamäť. A naozaj pozvoľne objasňuje svoje tajomstvo. Prvýkrát prehovorí až v 24. minúte filmu. Film s pomaly plynúcou atmosférou otvára otázky úlohy rodiny v americkej spoločnosti a zamýšľa sa nad rozpadom tradičných hodnôt.   Mladík Robert Ford si banditu Jesseho Jamesa idealizoval už od detstva. A urobil všetko preto, aby sa mohol stať členom jeho obávaného gangu. Avšak zvnútra skupiny vyzerá šéf gangu úplne inak. Zo svojho idolu začína byť zhnusený. Rozhodne sa pre rázny čin. Sam Shepard v príbehu stvárnil staršieho brata Jessieho Franka Jamesa. Jednou z neskorších úloh amerického herca sa stala postava Beverlyho Westona vo filmovej adaptácii divadelnej hry Tracyho Lettsa August stratení v Oklahome. Filmová verzia sa v našich kinách premietala pod distribučným názvom Blízko od seba. Napriek tomu, že Shepardova postava dostane vo filme veľmi malý priestor, Shepard priestor využíva naplno. Sam si zahral otca rodiny, ktorýsi rád vypije a má rád poéziu. Príbeh sa začína vo chvíli, keď sa do rodičovského domu schádzajú rodinní príslušníci, aby si uctili jeho pamiatku. Otec totiž spáchal samovraždu. Poslednou filmovou bodkou v hereckej kariére Sama Sheparda sa stane thriller Never Here. Hlavnou postavou je fotografka, ktorá zachytáva na svoj fotoaparát cudzincov. Ale nesleduje niekto práve ju? Dejové linky sa rozmazávajú medzi skutočným a fiktívnym, zločinom a umením, pozorovateľom a pozorovateľmi. Shepard stvárňuje postavu Paula Starka. Premiéra filmu v Spojených štátoch amerických sa konala v júni tohto roka.


Ruská nákladná loď odštartovala so zásobami k vesmírnej stanici

Vesmírna loď by mala krúžiť na obežnej dráhe dva dni pred tým, ako sa v pondelok spojí s ISS.

MOSKVA. Ruská nákladná vesmírna loď Progress so zásobami pre šesť astronautov na Medzinárodnej vesmírnej stanici (ISS) odštartovala v sobotu z kazachstanského Bajkonuru. Informovala o tom agentúra AP. Nákladná bezposádková loď odštartovala po dvojdňovom odklade a zmene plánu týkajúceho sa spojenia s ISS. Pôvodne mal Progress otestovať nový režim pripojenia k vesmírnej stanici už takmer štyri hodiny po štarte. Štvrtkový štart však zrušili z bližšie nešpecifikovaných dôvodov a teraz by nákladná loď mala krúžiť na obežnej dráhe dva dni pred tým, ako sa v pondelok spojí s ISS. Ruská vesmírna agentúra Roskosmos uviedla, že Progress s 2,7 tonami vody, potravín a vedeckého vybavenia dosiahol obežnú dráhu približne deväť minút po štarte o 10.46 h SELČ.


Americkým expertom sa podarilo nabúrať do systému Boeingu 757

Ministerstvo vnútornej bezpečnosti využilo získané poznatky na zavedenie nových bezpečnostných opatrení.

WASHINGTON. Americké ministerstvo vnútornej bezpečnosti tento týždeň priznalo, že vlani sa jeho expertom v rámci testu podarilo nabúrať do systému Boeingu 757. Informovali o tom americká televízia CBS a portál Avionics. Ministerstvo zdôraznilo, že získané poznatky už využilo na zavedenie nových bezpečnostných opatrení. Spoločnosť Boeing uviedla, že výsledky testu nenaznačujú významnú hrozbu, pretože test sa uskutočnil na staršom lietadle so staršími systémami. Lietadlá 757 prestal Boeing vyrábať v roku 2004, no letecké spoločnosti ich stále používajú. Testovanie uskutočnilo ministerstvo v septembri minulého roka na lietadle odstavenom na letisku v štáte New Jersey. Odborníkom trvalo dva dni, kým sa na diaľku nabúrali do systémov stroja. "Lietadla sa nikto nedotkol, nemali sme narušiteľa zvnútra. Využili sme bežné postupy na prerazenie bezpečnosti a boli sme schopní vytvoriť si našu prítomnosť v systémoch lietadla," uviedol predstaviteľ ministerstva Robert Hickey. Dodal, že využili vysokofrenvenčné spojenie. Viac informácií ministerstvo z bezpečnostných dôvodov neuviedlo. Podnetom k testovaniu bol incident z roku 2015, keď odborník v oblasti bezpečnosti oznámil Federálnemu úradu pre vyšetrovanie (FBI), že počas letu sa mu podarilo nabúrať do zábavného systému lietadla.


Na Slovensku by išlo v eurovoľbách podľa prieskumu voliť dvadsať percent ľudí

V posledných eurovoľbách bola volebná účasť na Slovensku 13,05 percenta.

BRATISLAVA. V májových voľbách do Európskeho parlamentu (EP) by určite hlasovalo 20 percent ľudí na Slovensku. Vyplýva to z jarného eurobarometra Európskeho parlamentu 2019. V posledných eurovoľbách bola volebná účasť na Slovensku 13,05 percenta, čo bolo najmenej v Únii. Výsledky eurobarometra tak naznačujú nárast záujmu o eurovoľby. Eurovoľby budú na Slovensku 25. mája. "Je tu, na rozdiel od roku 2014, oveľa väčší záujem o európske voľby. Veľmi nás teší tento nárast," skonštatoval na tlačovej konferencii v Bratislave Dionýz Hochel, ktorý je v súčasnosti poverený riadením Kancelárie EP na Slovensku. Dodal, že určite by išlo voliť 20 percent, pravdepodobne ďalších 19 percent. Pravdepodobný záujem o voľby je teda podľa prieskumu spolu 39 percent. Poukázal na to, že najväčší záujem o eurovoľby je vo vekových kategóriách 25 až 39 rokov a 55+. Viac sa o ne zaujímajú muži ako ženy a vysokoškolsky vzdelaní ľudia. Voliči na Slovensku by podľa eurobarometra išli voliť najmä preto, lebo je to ich občianska povinnosť, ale tiež preto, lebo podľa nich môžu hlasovaním v eurovoľbách veci zmeniť. V eurovoľbách by, naopak, nehlasovali ľudia hlavne preto, lebo podľa nich ich hlas nič nezmení, nedôverujú politickému systému či preto, lebo europarlament podľa nich nerieši ich problémy. Politológ z Univerzity Komenského Pavol Baboš si myslí, že reálna účasť bude zrejme o čosi vyššia ako v minulosti, netrúfa si však odhadovať, či prekročí 20-percentnú hranicu. "Sú tu dobré dôvody na to, aby bola účasť vyššia. Neviem, či to bude tých 39 percent, na to by som výplatu nestavil, ale je tu niekoľko dôvodov na vyššiu účasť," povedal Baboš. Jedným z dôvodov je podľa neho to, že EÚ je dnes oveľa prítomnejšia ako pred piatimi rokmi. "Témy, ktoré sa riešia na úrovni EÚ, sú oveľa prítomnejšie či už v mediálnom, verejnom diskurze, ale aj medzi ľuďmi," doplnil. Únia je podľa Baboša v národných štátoch spolitizovanejšia. "Viac sa to blíži k tomu, že aj ľudia chápu eurovoľby ako súťaž. Väčšia politizácia EÚ prispeje aj k vyššej účasti," doplnil. Sociologička a riaditeľka Ústavu európskych štúdií a medzinárodných vzťahov Oľga Gyarfášová vníma pretrvávanie podpory EÚ ľuďmi na Slovensku. Brexit má podľa jej slov nateraz asi odstrašujúci efekt. Podľa výsledkov eurobarometra si naďalej väčšina ľudí na Slovensku myslí, že členstvo v EÚ je dobrá vec (51 percent) a že z neho má naša krajina prospech (78 percent). Gyarfášová vyzdvihla, že v prieskume sa ako dôležité objavujú aj envirotémy. "Sú dôležité pre mladých ľudí, ale stále ich nevidíme dostatočne viditeľné v našom politickom diskurze," poznamenala. V kampani podľa eurobarometra najviac ľudí zaujíma ochrana spotrebiteľa a bezpečnosť potravín.


Francúzsko prijme 20 migrantov z lode organizácie Sea-Eye

Plavidlo by malo momentálne smerovať k najbližšiemu bezpečnému prístavu k brehom Tuniska.

PARÍŽ. Francúzsky minister vnútra Christophe Castaner v piatok oznámil, že jeho krajina je pripravená prijať 20 migrantov zo záchrannej lode nemeckej humanitárnej organizácie Sea-Eye, ktorá už deviaty deň čaká pri pobreží Malty. Informovala o tom agentúra AP. Castaner na Twitteri napísal, že Francúzsko spolu s Nemeckom a niektorými ďalšími európskymi partnermi súhlasilo v mene "solidarity" prijať migrantov, aby im umožnili vylodenie v najbližšom prístave - v maltskej metropole Valletta. Maltský premiér Joseph Muscat však v piatok uviedol, že žiadosť lode humanitárnej organizácie zakotviť v maltskom prístave jeho krajina odmietla. Dodal, že plavidlo by malo momentálne smerovať k najbližšiemu bezpečnému prístavu k brehom Tuniska. Loď Sea-Eye odmietlo prijať aj Taliansko. Loď humanitárnej organizácie Sea-Eye nazvanej Alan Kurdi minulý týždeň zachránila pri líbyjskom pobreží 64 migrantov. Dve ženy zo zdravotných dôvodov maltské úrady tento týždeň z paluby lode evakuovali.


Netanjahu varoval Palestínu pred ráznejším vojenským zásahom

Izrael je pripravený na ďalšie kroky na území kontrolovanom militantným hnutím Hamas.

WASHINGTON. Izraelský premiér Benjamin Netanjahu v utorok varoval, že po pondelkových leteckých útokoch, ktorými Izrael reagoval na vypálenie rakety z pásma Gazy, je pripravený nariadiť ďalšie kroky na tomto území kontrolovanom militantným hnutím Hamas. Informovala o tom agentúra AFP. "Môžem vám povedať, že sme pripravení urobiť oveľa viac. Urobíme, čo je nevyhnutné na ochranu našich ľudí a na ochranu nášho štátu," povedal Netanjahu prostredníctvom videoprenosu americkej proizraelskej lobistickej skupine AIPAC. Netanjahu v pondelok oznámil, že skráti svoju návštevu vo Washingtone, aby sa mohol venovať situácii v pásme Gazy, informoval webový portál The Times of Israel. Izraelské letectvo zničilo v pondelok v pásme Gazy budovu, v ktorej sídlilo tajné veliteľstvo Hamasu a ktorá bola zároveň aj sídlom politického lídra tejto organizácie Ismáíla Haníju. Okrem toho zasiahli izraelské vzdušné sily aj viacero ďalších objektov patriacich Hamasu. K odvetnému útoku Izraelských vzdušných síl došlo po tom, čo militanti z Hamasu vypálili v pondelok ráno z pásma Gazy raketu, ktorá zasiahla obytný dom v oblasti Šaron v strednej časti Izraela, pričom utrpelo zranenia sedem ľudí.


Rakúšania demonštrovali proti tureckej ofenzíve v Sýrii

Protestný pochod sa vydal od Viedenskej štátnej opery smerom k tureckej ambasáde.

VIEDEŇ, HANNOVER. Proti vojenskej ofenzíve Turecka v Sýrii demonštrovali v sobotu v uliciach rakúskej metropoly Viedeň tisícky ľudí. Informovala o tom tlačová agentúra APA s tým, že zaznamenali aj menšie zrážky. Protestný pochod sa vydal od Viedenskej štátnej opery cez viacero ulíc v centre mesta smerom do lokality, v ktorej leží turecká ambasáda. Jej okolie rakúska polícia v okruhu rádovo stoviek metrov uzavrela. Spočiatku bol priebeh akcie za účasti - podľa odhadov 1600-3000 osôb - pokojný, neskôr však došlo k viacerým prejavom násilia. Zrejme stúpenci tureckého prezidenta Recepa Tayyipa Erdogana pri nich napadli niektorých z účastníkov demonštrácie. K zraneniam, ani zadržaniam osôb však nedošlo. Prejavy solidarity s obyvateľstvom v daných oblastiach Sýrie sa uskutočnili aj v Grazi, sídelnom meste rakúskej spolkovej krajiny Štajersko. Masovú akciu podobného charakteru za účasti 20-tisíc demonštrantov prerušil v sobotu v nemeckom Kolíne nad Rýnom zásah polície, ktorá protestný pochod zastavila a míting rozpustila. Líderka opozičnej nemeckej strany Ľavica Katja Kippingová, ktorá mala na mítingu vystúpiť, kritizovala postup polície ako "neprimeraný" a ako "nepriame pokľaknutie pred Erdoganom".


Hannover je vo veľkej kríze, v Stuttgarte utŕžil debakel

BERLÍN. Futbalisti Stuttgartu deklasovali v nedeľňajšom zápase 24. kola nemeckej Bundesligy na domácom ihrisku Hannover 5:1. Hostia prehrali už tretí zápas v sérii. Góly: 4. Gomez, 16. a 45. Kabak, 78. a 81. Zuber - 68. Jonathas Góly: 54. Brooks - 74. Kruse


Polícia zatkla druhého podozrivého v prípade izolovanej rodiny z Holandska

Holandská rodina žila deväť rokov odrezaná od sveta na farme.

AMSTERDAM. V prípade holandskej rodiny, ktorá žila pravdepodobne deväť rokov odrezaná od sveta na farme, zatkli druhého podozrivého. Oznámila to vo štvrtok holandská polícia. Podľa jej údajov je to 67-ročný muž, ktorý tvrdí, že je otcom objavených osôb. Tie na farme žili zrejme proti svojej vôli. "Máme dôvod sa domnievať, že šesť osôb tam nebývalo z vlastnej vôle," uvádza policajné stanovisko. "Vyšetrujeme, či ich životnú situáciu zapríčinilo určité náboženstvo alebo filozofia," píše sa ďalej. Polícia prehľadala farmu pri obci Ruinerwolde, asi 130 kilometrov severovýchodne od Amsterdamu, v pondelok. Stalo sa tak po tom, čo odtiaľ ušiel jeden obyvateľ a vyhľadal pomoc v miestnom bare. Polícia následne našla na farme ďalších šesť dospelých osôb, ktoré uviedli, že sú rodina. Holandské médiá informovali, že objavené osoby v skrytej pivnici čakali na koniec sveta. Polícia zatkla 58-ročného muža, údajne Rakúšana, ktorý si farmu prenajímal a rovnako tvrdí, že je ich otec. Vzťahy medzi osobami stále preverujú. Miestny starosta na tlačovej konferencii tento týždeň povedal, že matka rodiny pravdepodobne zomrela už dávnejšie. Šiesti súrodenci sú momentálne v rukách odborníkov a vyšetrovatelia prehľadávajú farmu, aby zistili, čo sa tam dialo. V prípade je stále veľa nejasností.


Zomrela afrikanistka Viera Pawliková-Vilhanová

Pawliková-Vilhanová celý svoj život pôsobila v SAV na Ústave orientalistiky.

BRATISLAVA. Vo veku nedožitých 75 rokov zomrela vo štvrtok (26. 9.) afrikanistka Viera Pawliková-Vilhanová. Pre TASR to potvrdil riaditeľ Ústavu orientalistiky Slovenskej akadémie vied (SAV) Dušan Magdolen. Pawliková-Vilhanová sa narodila v roku 1944 a absolvovala Karlovu univerzitu v Prahe. Celý svoj život pôsobila v SAV na Ústave orientalistiky. Dlhé roky bola aj riaditeľkou medzinárodnej organizácie Fontes Historiae Africanae. Publikovala viacero kníh a množstvo vedeckých štúdií.


Majstrom sveta medzi juniormi sa stal Sörum, najlepší Slovák skončil v elitnej dvadsiatke

Medzi juniorkami vyhrala Ukrajinka Bechová.

Šprint juniorov na 10 km: Šprint junioriek na 7,5 km: OSRBLIE. Na MSJ v biatlone získal v Osrblí titul v šprinte juniorov Nór Vebjörn Sörum. Na 10-kilometrovej trati sa za neho zaradili Rus Said Karimulla Chalili (+14,4) a ďalší Nór Sivert Guttorm Bakken (+36,3). Zo štvorice Slovákov najviac vynikol na 19. mieste Tomáš Sklenárik (+1:30,3). V Osrblí sa oteplilo na plusové hodnoty, no veľmi nefúkalo a očakávali sa presné streľby. Už v ležke sa však nahromadili u viacerých chyby a trestné okruhy pribúdali. Po streľbe stojmo sa len málo juniorov mohlo pochváliť čistou streľbou, jedným z nich bol Rus Chalili, ktorý s číslom 16 medzi 102 štartujúcimi bol dlho na čele. Nakoniec ho predstihol jediný, s číslom 77 Nór Sörum. Zlato v šprinte junioriek na 7,5 km si v biatlonovom Osrblí vybojovala Ukrajinka Jekaterina Bechová pred Poľkou Kamilou Žukovou (+12,1) a Nemkou Hannou Kebingerovou (+14,0). Zo štvorice Sloveniek bola najlepšia na 44. mieste Veronika Machyniaková (+1:55,8).


Farageova strana má šancu získať prvé kreslo v Dolnej snemovni

Vo štvrtok sa konajú doplňovacie voľby vo východoanglickom obvode Peterborough.

LONDÝN. Nová Strana brexitu (BP) europoslanca Nigela Faragea má vo štvrtok šancu získať prvé kreslo v Dolnej snemovni britského parlamentu, informovala agentúra Reuters. Proti Európskej únii zameraná Farageova strana, založená len v apríli tohto roka, zvíťazila v májových voľbách do Európskeho parlamentu (EP) v Británii. Získala 31,6 percenta hlasov a 29 zo 73 britských europoslaneckých kresiel. Vo štvrtok sa konajú doplňovacie voľby vo východoanglickom volebnom obvode Peterborough. Farage dúfa, že jeho strana v nich získa prvé kreslo v Dolnej snemovni britského parlamentu. Pozorovatelia očakávajú tesný súboj a stávkové kancelárie favorizujú Stranu brexitu. Peterborough je baštou zástancov brexitu, v referende z roku 2016 tam za odchod z EÚ hlasovalo 61 percent voličov. V Peterborough sa zvedie súboj o poslanecké kreslo, ktoré doposiaľ zastávala opozičná labouristka Fiona Onasanyaová. Tú v máji zbavili mandátu po tom, ako ju odsúdili za klamanie policajtom ohľadne dopravných priestupkov. Do roku 2017 kreslo za Peterborough patrilo konzervatívcom. Farage v súčasnosti ťaží z hnevu britských voličov, ktorí sú frustrovaní z toho, že odchádzajúca konzervatívna premiérka Theresa Mayová nebola schopná zrealizovať brexit v stanovenom termíne. Theresa Mayová 7. júna odstúpi z funkcie šéfky Konzervatívnej strany. V úrade premiérky zostane, kým jej strana nezavŕši proces výberu nového lídra. Za favorita medzi zvyšnými 12 uchádzačmi, ktorí by chceli nahradiť Mayovú, je označovaný bývalý britský minister zahraničných vecí a presvedčený zástanca brexitu Boris Johnson.


Nadal s Federerom budú kandidovať do Hráčskej rady ATP. Ideme do toho spolu, vraví Nadal

MONTREAL. Španielsky tenista Rafael Nadal a jeho dlhoročný veľký rival Švajčiar Roger Federer sa dohodli, že budú spoločne kandidovať do Hráčskej rady ATP. Nadal, osemnásťnásobný grandslamový víťaz, to oznámil na turnaji Masters 1000 v Montreale. Španiel postúpil v Kanade do štvrťfinále po víťazstve 6:3, 6:4 nad Argentínčanom Guidom Pellom. V rade ATP sa uvoľnili miesta, keď sa svojich funkcií vzdali Holanďan Robin Haase, Brit Jamie Murray a Ukrajinec Sergij Stachovskij. "Rozhodli sme sa, že ideme s Rogerom do toho spolu," povedal Nadal. "Obaja spoločne predstavujeme veľkú silu, čo by mohlo pomôcť nášmu športu. Uplynulý rok bol na ATP Tour ako na hojdačke. Spoločne si pomôžeme pochopiť, čo sa tam deje," dodal a poukázal na Srba Novaka Djokoviča, ktorý sa ako prezident Hráčskej rady ATP dostal v mnohých veciach do sporu s inými hráčmi.


DETSKÁ RUBRIKAVážka ploská sa nám zdá veľká, kým ju neprirovnáme k hmyzu z prvohôr

Prehistorické vážky boli oproti dnešným vskutku obrie.

Jej predchodkyne žili na Zemi prv než dinosaury. Vážky sa objavili ešte v prvohorách a hoci vzduchom poletujú doposiaľ, vyzerajú už celkom inak. Dorastajú do podstatne menších rozmerov ako ich predchodkyne. Prehistorické vážky boli v porovnaní s tými súčasnými vskutku obrie. Rozpätie ich krídel nezriedka dosahovalo až sedemdesiat centimetrov. Dnes je tento hmyz asi desaťkrát menší, rozpätie krídel dospelých vážok je zvyčajne sedem až osem centimetrov. Prečo sa museli scvrknúť? Ako všetok hmyz, aj vážky dýchajú vzdušnicami, ktoré privádzajú kyslík do každej bunky v ich tele. Prívod tohto životne dôležitého plynu v ľudskom organizme zabezpečuje spolupráca dýchacej sústavy a krvi. Ibaže hmyz takto nefunguje, spolieha sa len na jednoduchý systém vzdušníc. Veľkosť hmyzu preto závisí od množstva kyslíka vo vzduchu. A práve tohto plynu bolo v prvohornom ovzduší oveľa viac ako dnes. Takže vážky pred zhruba tristo miliónmi rokov dokázali vzdušnicami okysličiť aj svoje veľké telá. Teraz by sa takéto obryne dozaista zadusili. Hoci sa zmenšili, na rozdiel od tyranosaurov a ďalších veľjašterov z druhohôr sa im podarilo prežiť aj výrazné zmeny klímy, časté výbuchy sopiek aj dopad veľkého asteroidu. Jednou z najpočetnejších vážok na Slovensku je vážka ploská. Veľkosťou síce nemôže konkurovať svojim dávnym príbuzným, v hmyzej ríši však nepochybne patrí k najrozmernejším živočíchom. Jej telo meria asi štyri centimetre a rozpätie krídel dosahuje osem centimetrov. Nápadný je široký a sploštený zadoček. Samček ho má sfarbený domodra, kdežto zadok samičky je žltý alebo žltohnedý. Vážka ploská má dva páry blanitých krídeliek, ktoré zblízka pripomínajú jemne utkanú sieť. Časť krídiel pri tele je pokrytá tmavohnedými škvrnami. Na hlávke sa jej vynímajú veľké zložené oči, vďaka ktorým má vážka doslova širokouhlý rozhľad. Žiadny iný hmyz nemá taký dokonalý zrak. Vážkam, nielen tým ploským, vo svete hmyzu patrí ešte jedno prvenstvo – sú najrýchlejšími letcami. Poľahky prekonajú rýchlosť päťdesiat kilometrov za hodinu. Okrem toho dokážu za letu aj cúvať či zostať vo vzduchu na jednom mieste ako vrtuľník. Vďačia za to svojim štyrom krídlam, pričom každým z nich dokážu pohybovať samostatne. Vážka ploská je rozšírená takmer v celej Európe, výnimkou sú len severnejšie oblasti Škandinávie a Írsko. V obľube má predovšetkým málo zarastené vodné plochy. Neraz je preto prvým obyvateľom čerstvo vybudovaných záhradných jazierok, ktoré ešte nestihli zarásť bujnou vegetáciou. Vo vzduchu ju môžeme zazrieť od mája do augusta. Dospelé vážky nežijú dlho, liahnu sa od jari do leta, no už na jeseň všetky uhynú. Oveľa dlhší býva život lariev. Vážky ploské sa pária vo vzduchu a ich intímnosti trvajú veľmi krátko. Keď samička začne klásť vajíčka, akoby pri tom narážala zadočkom o hladinu. Zárodky umiestňuje na vyčnievajúce i ponorené rastliny. Partner ju pri tejto činnosti neraz stráži a odháňa od nej dobiedzajúcich nápadníkov. Z vajíčok sa liahnu takzvané prelarvy, z ktorých sa po pár sekundách stávajú larvy. Tie voláme aj nymfy či najady. Prežívajú ukryté na dne jazierok alebo rybníkov celé dva roky. Ako ich rodičia, i ony sú dravé. Živia sa malými bezstavovcami a občas sa žerú navzájom. Tento jav nazývame kanibalizmus. Ak útočisko lariev nebodaj vyschne, neznamená to ich koniec. Nymfy dokážu zopár týždňov prežiť zahrabané v suchom bahne. Dospelé jedince sa z nich vykľúvajú od apríla do júla. Čerstvo vyliahnutá vážka má pokrčené krídla, ktoré si musí najsamprv ponaprávať, čo môže trvať aj hodinu. Dokonalú istotu pri akrobaciách vo vzduchu má vážka až dva dni po vyliahnutí. Je dravá, loví najmä mušky a komáre. Číha na ne posediačky, no loví vo vzduchu. Vážka ploská na korisť totiž najprv striehne zo svojej vyvýšenej pozorovateľne. Sedí na kameni či vetvičke a keď zazrie muchu alebo motýľa, vyštartuje a svoju obeť v letku chytí nohami. Ak chytí drobný hmyz, zožerie ho hneď. S väčším sústom sa vážka vráti na svoje vyvýšené miestečko, kde potom hoduje.


Oproti vlaňajšku pracuje na Slovensku viac cudzincov, najčastejšie ide o Srbov a Rumunov

Medziročne stúpol počet expatov na Slovensku o 12,7-tisíca osôb.

BRATISLAVA. Ku koncu septembra tohto roka pracovalo na Slovensku 45,9 tisíca cudzincov. V porovnaní s koncom septembra minulého roka ide o nárast o 12,7-tisíca osôb. Najpočetnejšie zastúpenie na slovenskom pracovnom trhu majú občania Srbska. Tých ku koncu deviateho mesiaca tohto roka na Slovensku pracovalo vyše 8,5-tisíca, čo je medziročne viac o 4,3-tisíca osôb. Vyplýva to z údajov, ktoré zverejnilo Ústredie práce, sociálnych vecí a rodiny SR.Na druhej priečke sú občania Rumunska, ktorých prišlo za prácou na Slovensko takmer 8,5 tisíca. Medziročne tak počet občanov Rumunska pracujúcich na Slovensku stúpol o 1,1-tisíca. Nasleduje Česká republika, ktorá zaznamenala na konci septembra 4,5-tisíca svojich občanov pracujúcich na Slovensku, čo je medziročne viac o 576 ľudí.Každý štvrtý cudzinec na Slovensku pracoval ku koncu septembra v Bratislave. V piatich okresoch hlavného mesta Slovenska bolo totiž zamestnaných 12,7-tisíca cudzincov. Nasleduje okres Trnava, ktorý v rovnakom období zaevidoval 9,5-tisíca zamestnaných cudzincov. Úrad práce v Malackách vykázal 1,6-tisíca pracujúcich občanov pochádzajúcich z iných krajín. Naopak, len piati cudzí štátni príslušníci pracovali v okrese Gelnica.


Poslanci si odhlasovali, že pre štvrtkovú kalamitu, nebudú hlasovať ani v piatok

V piatok by mal pred poslancami po takmer pol roku vystúpiť aj Matovič.

BRATISLAVA. Poslanci Národnej rady začali v piatok diskusiu v druhom čítaní k rozsiahlej novele zákona o zdravotnej starostlivosti z dielne ministerstva zdravotníctva. Pacient by mal dostať možnosť objednať sa k lekárovi v rámci doplnkových ordinačných hodín, pričom by si za vyšetrenie mal zaplatiť maximálne 30 eur. Druckerov návrh však poslancov veľmi nezaujímal, prišlo si ho vypočuť iba zopár. V pléne je v úvode dňa asi 20 zo 150 poslancov. Oveľa viac ich zrejme nebude počas celého dňa. Vo štvrtok si totiž odhlasovali, že v piatok hlasovať nebudú. V takomto prípade zvyčajne v parlamente nebýva veľa poslancov. Zrušiť piatkové hlasovanie navrhol predseda Mosta-Híd Béla Bugár, keď mali viacerí poslanci problém dostať sa pre počasie na podvečerné hlasovanie. To sa posúvalo a napokon si odhlasovali aj to, aby sa v piatok nehlasovalo vôbec. Podľa Bugára by totiž poslanci mohli mať problém pre počasie opäť sa dostať načas do práce. Bratislavská doprava v piatok už nekolabuje ako vo štvrtok. Táto situácia spôsobila, že plénum bude definitívne rozhodovať o zmrazovaní platov ústavných činiteľov až na budúci týždeň, ako mienila koalícia. OĽaNO sa síce chcelo o to pokúsiť už v piatok, ale ak aj návrh predloží, nebude sa o ňom hlasovať. Predseda hnutia Igor Matovič by mal v piatok po takmer šiestich mesiacoch vystúpiť pred poslancami. Je totiž zapísaný, že sa prihlásil do rozpravy k vládnemu návrhu novely zdravotnej starostlivosti. Matovič sa na rokovaní parlamentu zúčastnil naposledy 20. júna, keď prišiel voliť nového generálneho riaditeľa Rozhlasu a televízie Slovenska. Z protestu sa odvtedy na rokovaní parlamentu nezúčastňoval. Vtedy avizoval, že najbližšie príde do parlamentu, keď bude dôležité hlasovanie. Predseda parlamentu mu za to odňal mesačný plat i paušálne náhrady.